Ini Penjelasan Kenapa Pelangi Sebenarnya Berbentuk Bulat

Antara salah satu saat terindah dalam hidup adalah melihat pelangi yang sering membuatkan kita berasa sangat tenang.

Selepas hujan yang lebat, akan hadir pelangi berbentuk gerbang atau lengkung mewarnai Bumi. Namun, anda mungkin terkejut untuk mengetahui bahawa pelangi sebenarnya tidak berbentuk seperti yang kita lihat selama ini.

Jadi, kenapa kita hanya melihat sebahagian daripada bulatan penuh ini? Sering kali, pelangi yang kita lihat sebahagiannya dihalang oleh tanah dan kaki langit.

Untuk melihat dalam bentuk bulat sempurma, anda perlu mencari sudut pandangan yang tinggi.

iluminasi.com kongsikan bagaimana fenomena ini boleh berlaku. dalam semua kemuliaan bulatnya, anda perlu mencari titik pandang tinggi yang bagus.

Tetapi kerana cecair adalah lebih padat, cahaya tidak dapat bergerak melaluinya sepantas itu. Oleh itu, apabila pancaran cahaya yang bergerak pantas di udara menghentam air, ia akan menjadi perlahan.

Dalam hal pelangi ini, cahaya matahari yang melalui setiap titisan akan membengkok atau membias beberapa kali.

Pertama, ia membengkok apabila melalui titisan air. Selepas itu, cahaya melantun di dalam titisan air tersebut dan kembali ke udara. Cahaya akan dibiasakan sekali lagi ketika keluar.

Melalui pembiasan, titisan mengasingkan cahaya matahari ke dalam warna komponennya. Walaupun kelihatan putih, sinar matahari sebenarnya merupakan campuran semua warna dalam spektrum cahaya yang boleh dilihat.

Setiap satu daripadanya mempunyai panjang gelombang yang berbeza di mana cahaya merah adalah yang terpanjang manakala yang paling pendek adalah cahaya ungu.

Oleh sebab inis, apabila pancaran cahaya matahari putih melalui titisan air, warna komponennya terbias dan keluar dari air pada sudut yang berbeza.

Itulah sebabnya semua warna dalam pelangi dibahagikan kepada lapisan berasingan.

Dan jika anda ingin melihat pelangi, mata anda haruslah dihalakan menjauhi matahari dan tidak perlu untuk ada titisan air di udara di hadapan anda.

Sebaik sahaja pancaran cahaya putih melalui titisan air, warna komponennya akan berselerak.

Keupayaan anda untuk melihat beberapa daripada warna ini ditentukan oleh di mana kedudukan anda. Setiap satu titik air hujan yang turun bertindak sebagai prisma kecil.

Titisan-titisan hujan ini menyelerakkan cahaya putih ke dalam bentuk cahaya yang berbeza seperti merah, jingga, kuning, hijau, biru, indigo dan ungu.

Namun, bebola mata kita tidak akan pernah melihat lebih daripada satu warna bagi setiap titisan hujan. Kesemua cahaya ini keluar daripada titisan air pada sudut yang berlainan untuk bertemu dengan bebola mata anda.

Ungu adalah warna paling bawah pada pelangi kerana cahaya ungu keluar dari titisan air pada sudut paling tajam iaitu 40° berbanding dengan titik masuknya.

Sementara itu, cahaya merah yang terletak di bahagian atas pelangi akan dihantar ke pandangan anda pada sudut 42°.

Faktor utama di sini adalah lokasi titik antisolar. Ini adalah lokasi di langit atau di atas tanah yang betul-betul 180° dari matahari berbanding dengan perspektif anda.

Pada hari yang terang, cerah, kepala bayangan anda menandakan titik antisolar. Setiap pelangi adalah cincin sempurna yang berpusat di sekitar tempat ini.

Pada hari yang terang dan cerah, hujung bayang-bayang anda menandakan titik antisolar. Setiap pelangi berbentuk bulatan sempurna yang berpusat di sekitar titik ini.

Namun, jika anda berdiri di aras tanah, anda tidak akan dapat melihat separuh bulatan pelangi di bahagian bawah.

Malah, pada dasarnya, dari sudut pandangan ini, mana-mana bahagian pelangi yang jatuh di bawah kaki langit tidak akan kelihatan.

Salah satu sebabnya adalah jarak permukaan Bumi yang dekat mengehadkan jumlah dan kepekatan hujan pada penglihatan anda.

Oleh itu, peratusan pelangi yang dapat dilihat oleh kebanyakan orang berkaitan dengan kedudukan matahari secara langsung.

Apabila Matahari baru sahaja timbul di kaki langit, titik antisolar akan menjadi tinggi, membolehkan kita melihat pelangi dalam bentuk yang lebih besar daripada yang kita dapat lihat apabila Matahari di kedudukan lebih tinggi.

Sebaliknya, jika Matahari berada 42° di atas kaki langit, adalah mustahil bagi kita yang berada di atas tanah untuk melihat mana-mana bahagian pelangi. Pendek kata, anda tidak akan dapat melihat pelangi ketika ini.

Tetapi apabila anda berada dalam pesawat, ia akan menjadi lebih menarik.

Pada hari-hari hujan atau berkabus, penumpang dan juruterbang pesawat kadang-kala melihat pelangi dalam bentuk bulatan penuh.

Lebih mengasyikkan, pada tahun 2013, jurugambar Colin Leonhardt menangkap gambar pelangi bulat berganda ketika terbang mengelilingi Pantai Cottesloe di Australia.


7 Perubahan Yang Akan Berlaku Pada Anda Bila Anda Semakin Tua

Sekiranya anda perhatikan tabiat ibu bapa atau atuk nenek anda yang berusia lanjut, anda akan mendapati wujud banyak perbezaan di antara bagaimana anda dan mereka hidup dalam pelbagai sudut.

Mereka sudah menjalani perubahan fizikal yang menyebabkan tubuh mereka semakin tidak berdaya, berbeza dengan kita yang mungkin lebih muda tetapi mereka nampak kurang terpengaruh dengan apa yang berlaku setiap hari - tak macam kita yang sibuk nak buat itu ini dalam mencari makna hidup kita.

Kenapa? Apakah perubahan yang akan berlaku apabila kita semakin berusia? Kenapa orang tua tampak lebih gembira, walaupun ada masanya kehidupan mereka sekadar ala kadar alah bisa tegal biasa.

Kajian yang dijalankan mendapati organ otak kita akan semakin mengecil, bergantung pada tahap kesihatan seseorang. Semakin cepat otaknya mengecil, semakin mudah dia hilang memorinya dan keupayaan untuk mengingati sesuatu akan berkurangan. Proses pengecilan ini kebiasaannya bermula pada usi 60 ke 70 tahun seseorang individu.

Apabila sendi-sendi yang menyambungkan tulang-tulang anda semakin lemah, tinggi anda pun akan berkurangan dan perubahan ini boleh bermula pada usia 30 tahun sehinggalah 70 tahun. Lelaki secara purata akan merendah 1 inci dan perempuan pula akan mengecil 2 inci.

Perubahan pada wajah merupakan sesuatu yang tak dapat kita elakkan. Semua perubahan ini akan mula ketara pada usia 30 tahun apabila muka kita mula hilang kelembapan semulajadi, secara beransur-ansur. Ini akan menyebabkan semua tanda pada wajah mula kelihatan termasuklah di bahagian leher. Pada usia 40 tahun, kulit kita semakin mengering menyebabkan kedutan dan garis halus semakin terserlah - jadi rajin-rajinkan pakai pelembap kulit.

Kenapa ada sesetengah individu semakin tua dia, semakin gemuk dia jadi? Ini kerana deria rasa pada lidahnya semakin berkurangan, menyebabkan dia akan menambahkan jumlah gula dan garam pada makanan - untuk membolehkan dia rasa makanan itu. Pada usia 60 tahun, separuh daripada deria pada lidah kita akan hilang menyebabkan banyak makanan dan minuman rasa tak sedap.

Kemampuan otot pada badan kita akan mula berkurangan bermula pada usia 30 tahun lagi. Masalah yang akan berlaku pada mereka yang tidak menjaga pemakanan dan kesihatan mereka apabila perkara ini berlaku, adalah otot-otot tadi akan mula digantikan dengan lapisan lemak menggeleber. Pada usia 75 tahun, secara puratanya jumlah lemak pada badan kita akan berada pada tahap dua kali ganda jumlah lemak kita pada usia muda.

Walaupun penuaan membawa banyak kelemahan dan kekurangan pada kita, ada juga faedah yang akan berlaku pada kita. Kita tidak akan mudah kena penyakit demam selesema, disebabkan oleh kemampuan badan kita yang sudah matang. Bagi kaum wanita yang kerap menghidapi migrain pula, penyakit itu akan mula berkurangan kesannya dan majoriti wanita tidak lagi menghidap migrain selepas proses menopause.

Proses penuaan merupakan satu paradoks yang sangat unik, kerana sudah terbukti semakin tua kita dan badan kita mula kehilangan kebolehannya sedikit demi sedikit - kita pula akan jadi semakin bahagia. Psikologi manusia ni unik sekali, semasa zaman kanak-kanak kita rasa seronok saja sepanjang masa sebelum zaman dewasa tiba, membuatkan kita sedar realiti hidup ni tak seindah mana.

Apabila kita semakin menua bermula pada usia 30 ke 35 tahun, sikit demi sikit kepuasan diri kita terhadap hidup akan kembali menyebabkan tahap mental kita lebih stabil dan seimbang. Kita rasa hidup lebih bermakna dan tenang menghadapi dugaan kita.


13 Negara yang Mengharamkan Sesetengah Permainan Video

Apapun alasannya, beberapa permainan video telah mencetuskan kemarahan orang ramai. Sama ada ia mempromosikan keganasan atau menyentuh topik kontroversi, anda mungkin ingin mengetahui lebih lanjut mengenai negara-negara yang mengharamkan permainan video.

Berikut adalah beberapa negara yang pernah mengharamkan sebilangan permainan video yang dianggap tidak sesuai.

Venezuela telah menubuhkan larangan sepenuhnya pada tahun 2009 untuk membangun, mengedar, menjual atau memaparkan permainan video di mana matlamatnya adalah menembak ke arah manusia. Larangan itu dikenakan kerana keganasan yang semakin berleluasa berlaku di negara itu.

Sebab utama mengapa sesetengah permainan video diharamkan di Brazil adalah kerana keganasan yang berlebihan. Itulah sebabnya permainan seperti Mortal Kombat, Doom, Camageddon dan Bully telah diharamkan di negara ini.

Counter-Strike pula telah disekat untuk sementara waktu disebabkan kandungannya yang melanggar ketenteraman sosial atau mengancam hak demokratik, negara dan keselamatan awam.

Sesetengah permainan video yang mengandungi keganasan akan ditapis dan itu bermakna isi kandungannya akan kelihatan berbeza daripada asal. Sebagai contoh watak-watak yang kurang mengerikan dalam versi Diablo 3 yang ditapis.

Permainan video yang diharamkan sepenuhnya di China termasuk Battlefield 4, Command & Conquer Generals, I.G.I. 2: Strike Covert, dan Heart of Iron. Sebahagian daripada permainan ini telah mengguris maruah dan kepentingan negara China (I.G.I. 2: Strike Covert). Permainan Heart of Iron pula menggambarkan Tibet sebagai sebuah negara merdeka.

Di Jepun, permainan video amat jarang diharamkan kecuali yang mengandungi kandungan kontroversial. Sebagai contoh, nama senjata dalam Fallout 3 telah ditukar daripada Fat Man kepada Nuka Launcher.

Ini kerana Fat Man adalah nama bom atom yang dijatuhkan di Nagasaki pada 9 Ogos 1945. Selain itu, permainan seperti Call of Duty: Black Ops, Bulletstorm, Gears of War 3, Dead Island, Resident Evil 4 dan Metal Gear Rising: Revengeance juga ditapis kerana mempunyai tahap keganasan yang tinggi.

Sejak 2006, Korea Selatan telah memberikan kebabasan dan kelonggaran kepada permainan video dijual di negara itu. Walaupun demikian, Mortal Kombat, Manhunt dan Manhunt 2 dilarang kerana tahap keganasannya yang tinggi.

Permainan video Homefront pula disekat untuk mengelakkan masalah dengan Korea Utara kerana permainan itu menunjukkan adegan menakluk Korea Selatan. Sekatan sementara telah dikenakan kepada Grand Theft Auto III, Grand Theft Auto: Vice City, and Mercenaries: Playground of Destruction bagi membendung ketagihan di kalangan penduduknya.

Permainan video yang mempromosikan keganasan, kandungan seksual, lucah, atau dadah tidak dialu-alukan di Australia. Selain itu, permainan video yang mempromosikan lukisan grafiti juga tidak dibenarkan kerana negara itu mengharamkan sebarang lukisan grafiti. Terdapat senarai panjang permainan yang telah diharamkan sepenuhnya atau sebahagian kandungan telah diubah.

Antara permainan yang diharamkan ialah Risen, Saints Row IV, Postal, South Park: The Stick of Truth, The Witcher 2, Syndicate, NecroVisioN, Reservoir Dogs, Silent Hill: Homecoming, Dark Sector, Hotline Miami 2: Wrong Number, Leisure Suit Larry: Magna Cum Laude, Manhunt, dan Getting Up: Contents Under Pressure.

Umumnya, permainan video tidak ditapis atau diharamkan di New Zealand. Walau bagaimanapun, permainan yang mendedahkan keganasan, kekejaman pada haiwan, atau mengandungi kandungan seksual berkemungkinan besar akan diharamkan. Itulah sebabnya permainan video seperti Manhunt, Postal 2 dan Three Sisters’ Story telah diharamkan di New Zealand.

Menurut undang-undang di Malaysia, mana-mana permainan yang mengandungi keganasan, bestialiti, seksual dan anti-Islam boleh diharamkan oleh pihak kerajaan. Salah satu permainan video tersebut ialah Dante's Inferno yang telah diharamkan oleh Jabatan Agama Islam (JAIS) pada 2010 kerana mengandungi gambaran neraka dan kandungannya yang bertentangan dengan hukum Syariah.

Beberapa lagi permainan video yang pernah diharamkan di Malaysia adalah seperti Postal 2 yang mengandungi unsur keganasan dan Fight of Gods, di mana watak-watak dalam permainan itu diambil sempena tuhan-tuhan agama duniawi dan samawi.

Permainan yang mengandungi kandungan seksual atau keganasan dianggap tidak wajar kepada penonton Singapura. Salah satu permainan video paling terkenal yang diharamkan di negara ini adalah siri Mass Effect yang mempromosikan homoseksual. Permainan video lain yang diharamkan sementara waktu adalah Half-Life dan Darkness.

Di Jerman, undang-undang yang ketat dikenakan ke atas permainan video yang mempromosikan ideologi Nazi dan keganasan. Antara permainan video yang dilarang adalah Manhunt, Gear of War, Wolfenstein 3D dan Carmageddon.

Sesetengah lagi permainan video telah ditapis dan disemak semula supaya mempunyai kurang keganasan dan darah seperti Counter-Strike, Grand Theft Auto dan South Park The Stick of Truth.

Salah satu sebab utama mengapa Arab Saudi mengharamkan sesetengah permainan video di negara itu adalah kerana adegan bogel dan seks yang ada. Jadi para menggemar permainan video di negara itu tidak mempunyai akses kepada permainan seperti Heavy Rain, L.A. Noire, God of War, and Grand Theft Auto.

Kerana mempromosikan keganasan, jualan Red Dead Redemption juga telah diharamkan. Arab Saudi juga mengharamkan permainan video yang menggambarkan keganasan terhadap orang Islam seperti Call of Duty 4: Modern Warfare dan Assassin’s Creed.

Di Emiriah Arab Bersatu, permainan video itu akan diharamkan sekiranya mempromosi adengan lucah, seksual, homoseksual dan keganasan. Menurut pihak berkuasa, gambaran negatif terhadap orang Islam atau perjudian adalah isu besar.

Permainan video yang diharamkan di negara ini adalah Heavy Rain, Red Dead Redemption, Mass Effect, Dead Island, God of War, GTA, Dragon Age, Dead Rising 2, Mafia 2, The Godfather 2, Darksiders, dan Call of Duty 4: Modern Warfare

Bagi pihak berkuasa Iran, permainan video yang mengandungi keganasan, seksual, lucah dan gambaran negatif terhadap Timur Tengah adalah tidak dibenarkan.

Pada tahun 2011, Battlefield 3 telah diharamkan di Iran kerana memaparkan pencerobohan fiksyen Tehran oleh tentera Amerika Syarikat. Permainan video lain seperti Arma 3 juga diharamkan kerana mempamirkan Iran sebagai musuh kepada NATO.


Sejarah dan Asal-usul Sambutan Hari Bapa

Setiap tahun pada hari Ahad ketiga dalam bulan Jun, seluruh dunia akan menyambut "Hari Bapa" untuk menghormati kaum bapa dan peranan mereka dalam keluarga dan masyarakat.

Namun, tahukah anda tentang bagaimana sambutan Hari Bapa ini bermula dan kisah wanita yang melancarkan kempen selama 62 tahun untuk menjadikan hari tersebut sebagai cuti persekutuan di Amerika Syarikat.

Perayaan untuk kaum bapa ini sebenarnya sudah berlaku sejak ratusan tahun yang lalu dan ia disambut pada tarikh yang berbeza dalam setiap kebudayaan. Namun, berikut adalah kisah tentang sambutan Hari Bapa moden seperti mana yang disambut oleh kebanyak orang di dunia pada hari ini.

Pertama kali sambutan Hari Bapa secara tidak rasmi direkodkan di Amerika Syarikat ialah pada 5 Julai 1908. Ia adalah atas cadangan Jessica Clinton Clayton bagi pihak Memorial William Methodist Episcopal Church South untuk mengadakan acara istimewa bagi memperingati kematian 360 orang lelaki.

Kebanyakan mangsa adalah kaum bapa yang terkorban dalam tragedi letupan lombong arang batu kira-kira tujuh bulan sebelum itu. Namun, peringatan itu hanya dilakukan pada tahun itu sahaja dan tidak diulang pada tahun-tahun kemudiannya.

Setahun selepas itu, seorang gadis berusia 16 tahun pula mendapat ilham untuk memulakan sambutan Hari Bapa. Sonora Louise Smart Dodd adalah anak sulung daripada enam adik-beradik dan bapanya merupakan bapa tunggal yang membesarkan mereka semua.

Ketika Dodd sedang mendengar khutbah mengenai Hari Ibu di gerejanya, dia menyedari bahawa kaum bapa juga perlu dihargai terutama bapanya sendiri yang sering bersusah payah membesarkan anak sebagai bapa tunggal.

Dodd telah membuat petisyen untuk sambutan Hari Bapa yang pertama dan dia mencadangkan bahawa sambutan itu dirayakan pada hari jadi bapanya iaitu pada awal bulan Jun.

Walaupun petisyen itu hanya mendapat dua tandatangan, Dodd berjaya meyakinkan beberapa komuniti gereja tempatan untuk menyertainya.

Atas persetujuan bersama, Dodd menunda sambutan itu pada penghujung bulan Jun bagi memberikan mereka lebih banyak masa untuk bersedia. Sambutan Hari Bapa yang pertama akhirnya dirayakan di Spokane, Washington dan Dodd memulakan misi sepanjang hayat untuk mempromosikan Hari Bapa.

Untuk beberapa dekad yang akan datang, Dodd mengembara ke seluruh Amerika Syarikat untuk bercakap dan berkempen bagi pihak Hari Bapa agar menjadikannya sambutan umum di peringkat kebangsaan.

Walaupun Hari Ibu telah diisytiharkan sebagai cuti kebangsaan pada tahun 1914, Hari Bapa tidak diiktiraf secara nasional sehinggalah pada tahun 1972. Sepanjang tempoh itu, Presiden Amerika seperti Woodrow Wilson, Cavin Coolidge dan Lyndon B. Johnson semua telah menulis bahawa mereka menyokong sambutan itu namun tidak ada yang meluluskan perundangan mengenai cuti itu.

Pada tahun 1970, Kongres akhirnya meluluskan Revolusi Bersama 187 yang menyeru rakyat untuk meluahkan rasa penghargaan untuk kaum bapa mereka. Dua tahun kemudian Presiden Richard Nixon menandatangani resolusi itu menjadi undang-undang.

Pada sambutan pertama Hari Bapa di Spokane, kaum keluarga akan memakai baju berwarna mawar merah untuk menghormati bapa mereka yang masih hidup dan warna putih bagi bapa mereka yang telah meninggal dunia.

Pendeta di gereja Presbyterian dan Methodist akan memberikan khutbah mengenai Hari Bapa pada hari itu. Datuk Bandar dan gabenor negeri juga akan mengeluarkan pengumuman sambutan Hari Bapa.

Pada hari ini, Hari Bapa dirayakan di seluruh dunia dengan makanan, perjumpaan dan pemberian hadiah. Menurut Persekutuan Runcit Nasional, di Amerika Syarikat sahaja mereka telah membelanjakan lebih daripada RM 66.8 billion untuk sambutan Hari Bapa termasuk hadiah, acara istimewa dan pelbagai perbelanjaan lain.

Sejak Hari Bapa mula-mula diraikan, sifat amalan 'kebapaan' itu sendiri telah berubah pada zaman ini. Kebanyakan para bapa zaman ini bukan lagi pencari nafkah tunggal dan mereka lebih banyak terlibat dalam kehidupan keluarga.

Purata bapa di seluruh dunia menghabiskan tiga kali ganda masa untuk menjaga anak-anak mereka dalam seminggu berbanding apa yang dilakukan oleh para bapa pada tahun 1965. Ia selari dengan peredaran zaman dan keperluan pada zaman moden di mana kebanyakan kaum ibu juga bekerja.

Sambutan Hari Bapa adalah satu kesempatan untuk mengucapkan rasa terima kasih kepada setiap orang yang menggalas tugas yang mencabar ini. Namun, kita tidak perlu menunggu setahun sekali untuk meraikan orang yang tidak kenal erti penat lelah demi kebahagian keluarganya.


Daging Tiruan Sintetik Ini Mungkin Penyelesaian Masalah Pertambahan Populasi Bumi

Salah satu masalah yang bakal dihadapi oleh tamadun manusia pada zaman mendatang, adalah jumlah populasi kita yang semakin lama semakin bertambah.

Pertambahan ini pula disebabkan oleh faktor penduduk bumi yang berjaya menggunakan sains dan teknologi dalam merawat penyakit-penyakit yang memendekkan umur, seterusnya menaikkan purata usia kita. Oleh kerana faktor kesihatan yang semakin baik, pengeluaran makanan untuk kegunaan orang ramai juga perlu dipertingkatkan.

Bagaimanapun, usaha meningkatkan pengeluaran makanan khasnya bahan-bahan mentah seperti daging kerap kali diganggu faktor seperti penyakit dan kos yang sangat tinggi. Oleh yang demikian, banyak pihak ketika ini sedang berusaha mencipta produk-produk baru yang dapat menggantikan bahan mentah - salah satunya adalah daging versi palsu.

Daging sintetik, sekiranya anda belum sedar - semakin mendapat tempat di kalangan masyarakat barat sebagai bahan yang boleh diterima sebagai makanan sebenar. Berbeza dengan pelbagai cubaan yang dilakukan sebelum ini, 5 tahun kebelakangan ini menampakkan usaha kajian benar-benar membawakan hasil yang dimahukan dalam mencipta alternatif kepada daging.

Dalam istilah sebenar, daging tiruan digelarkan sebagai 'daging analog' atau 'meat analogue,' merupakan bahan gantian kepada daging yang dicipta agar mempunyai ciri-ciri dan karakter sama seperti daging.

Kebanyakan daging analog sebelum ini dibuat dengan menggunakan produk berasaskan soya atau gluten, membolehkan pengamal makanan sayur sahaja turut sama merasai keenakan makanan seakan daging.

Bagaimanapun, bagi penggemar daging sejati - produk-produk ini dikatakan gagal memenuhi permintaan sebenar seorang pencinta daging sejati. Ini kerana produk yang ada tidak mempunyai rasa daging yang diinginkan, selain tekstur daging yang unik dan hanya dimiliki oleh daging.

Selain daripada membina produk alternatif kepada daging menggunakan bahan-bahan lain, satu lagi kaedah yang jarang diperkatakan adalah kaedah pembiakan daging secara pembiakan vitro yang dilakukan dalam makmal.

Berbeza dengan daging yang diperolehi daripada haiwan yang disembelih, daging kultur ini dibiakkan berasaskan daripada tisu-tisu daging yang disokong dengan bantuan sains perubatan, hanya daripada sel-sel yang diambil.

Sebuah syarikat Belanda bernama Mosa Meat mengumumkan pada penghujung tahun 2018 bahawa mereka mahu memasarkan produk berasaskan kepada daging yang dikulturkan pada tahun 2021.

Satu kajian oleh University of Bath yang dilaporkan pada awal tahun 2019 pula telah berjaya membiakkan sel daging yang diambil daripada khinzir dan lembu, dengan bantuan ejen pembiak iaitu rumput. Sel-sel yang dipilih diberikan glukosa, asid amino, vitamin dan mineral dan hasilnya - sel itu berjaya membesar menjadi sel otot daging matang.

Setakat ini, kajian yang dijalankan mendapati tidak wujud sebarang perbezaan dalam struktur daging kultur berbanding daging sebenar, apabila dilihat melalui mikroskop dan kumpulan penyelidik mensasarkan tempoh 5 tahun untuk pengeluar merealisasikan hasil kajian mereka, dalam bentuk produk jualan pasaran awam.

Buat masa sekarang, kebanyakan daging tiruan atau analog ini dijual dalam bentuk daging burger, dengan dua nama paling terkenal iaitu Beyond Meat dan Impossible Foods menjadi sebutan ramai. Ini kerana burger mereka yang tidak diperbuat daripada daging, dikatakan berjaya menyerupai daging burger sebenar.

Beyond Meat misalnya mempunyai makmal kajian sendiri di El Segundo, California yang hanya mempunyai satu matlamat saja - cipta daging replika terbaik untuk pasaran orang ramai. Bermula sebagai sebuah syarikat permulaan yang kecil sejak tahun 2016, Beyond Meat kini berdepan kesukaran memenuhi permintaan kerana jumlahnya terlalu tinggi.

Setiap kepingan daging burger Beyond Meat dihasilkan dengan menggunakan kacang hijau yang digabungkan dengan kanji kentang. Setiap produk mereka dihasilkan hanya selepas mematuhi rasa, aroma, rupa dan tekstur daging burger sebenar.

Impossible Foods yang beroperasi dari Redwood City, California pula menggunakan hasil kajian seorang saintis Stanford sebagai asasnya dan menggunakan bahan berasaskan soya dengan kentang yang digabungkan untuk menghasilkan kepingan burger. Bagi mendapatkan rasa lemak yang ada dalam daging, minyak kelapa yang digabungkan dengan gandum digunakan dan akan mencair ketika dimasak, bagi menghasilkan lapisan minyak yang menjadi identiti daging burger.

Pada penghujung tahun 2018, semua produk Impossible Food mendapat pengiktirafan halal bagi dimakan penggemar burger Muslim.

Wujud satu persamaan yang nyata dalam operasi kedua-dua syarikat - kos yang mereka perlukan lebih rendah, tidak ada haiwan yang perlu dikurung dan hidup terseksa dan kesan buruk penghasilan produk pada alam sekitar juga dapat dikawal, lebih baik berbanding dengan kilang-kilang burger berasaskan daging sebenar.

Jumlah air yang diperlukan bagi menghasilkan burger berasaskan sayuran ini juga lebih rendah, kerana pengeluar tidak lagi perlu menguruskan haiwan hidup yang memerlukan penjagaan rapi.

Selain itu, khasiat dalam setiap kepingan daging burger juga dapat dikawal dengan lebih baik. Kandungan bahan seperti lemak dapat ditentukan sejak awal, kerana produk dagingnya dihasilkan berasaskan sayuran. Masa yang diperlukan daripada mula sehingga siap kepingan daging burger juga jauh lebih singkat.

Pengguna juga bakal mempunyai alternatif yang lebih rendah harganya. Buat masa sekarang, harga bagi Beyond Burger dan Impossible Burger lebih tinggi berbanding daging biasa, tetapi dijangkakan beberapa tahun lagi selepas proses pembangunan sistemnya benar-benar matang - harga yang ditawarkan dapat dikurangkan sehingga lebih rendah berbanding daging burger sebenar.

Ketika ini, daging sintetik masih lagi terhad kepada bentuk kepingan daging burger yang diperbuat daripada bahan tumbuhan. Lima ke 10 tahun lagi, mungkin kita dapat merasai daging yang dihasilkan di dalam makmal tanpa ada seekor pun haiwan perlu disembelih. Persoalannya di sini - bagaimana penerimaan anda kelak? Untuk daging burger yang dibuat menggunakan bahan tumbuhan, senang sikit untuk diterima perut.

Bagaimana pul dengan daging yang dibiakkan dalam makmal, ttidak datang daripada haiwan hidup? Yang itu agak seram memikirkan kemungkinannya.


Kenapa Kedah Dan Negeri Utara Gelar Puluh Sen Sebagai Kupang?

Pasti ramai yang tertanya-tanya dari mana datangnya perkataan "kupang", sekupang, dua kupang yang selalu disebut-sebut oleh penduduk negeri utara Malaysia bagi menggantikan sen dan puluh sen. Artikel ini akan mengupas dan menjelaskan sejarah dan asal usul duit kupang yang berasal dari pemerintahan Kedah terdahulu.

Sebagai antara negeri terawal yang terbentuk di rantau Alam Melayu, Kedah Darul Aman mempunyai pentadbiran yang sangat baik. Dan kestabilan pemerintahan oleh Kesultanan Kedah telah membolehkan kerajaan ini mencipta sistem mata wang tersendiri yang sangat teratur.

Pencapaian hebat oleh nenek moyang kita seharusnya dibanggakan oleh semua rakyat Kedah yang mana ia boleh meningkatkan jati diri sebagai manusia.

Ketika zaman pemerintahan Kedah satu ketika dahulu, kerajaan Kedah telah mencipta mata wang baharu.

Antara bahan-bahan yang digunakan untuk menghasilkan termasuklah emas, perak, tembaga dan timah, yang dihasilkan dalam pelbagai bentuk.

Apa yang lebih membanggakan adalah tak semua kerajaan kesultanan yang wujud di Nusantara mampu mengeluarkan mata wang emas sendiri.

Kerajan-kerajaan yang didapati pernah menghasilkan mata wang emas sendiri hanyalah Kedah, Johor, Trenggani, Patani-Kelantan, Pasai-Acheh (Sumater) dan Makassar (Sulawesi).

Dan bagi kerajaan lain, hanya mata wang timah atau tembaga sahaja yang digunakan pada ketika itu.

Satu Mas dan Satu Kupang adalah dua jenis mata wang lazim yang dikeluarkan untuk peredaran. Berat Satu Mas adalah bersamaan 20 biji saga kundi menurut cara timbangan lama, iaitu sekitar 2.4 gram hari ini.

Berat Satu Kupang adalah 25% daripada Satu Mas, iaitu bersamaan 5 biji saga kundi dan sekitar 0.6 gram hari ini.

Dengan ini, Satu Mas bersamaan dengan Empat Kupang pada ketika itu.

Sejenis mata wang emas yang dilaporkan ditemui di daerah yang pernah menjadi pusat pemerintahan Kesultanan Kedah selama beb iaitu Kampung Siputih, Kubang Pasu, Kedah kini disimpan di Muzium Negeri Kedah.

(Muka belakang Kupang Kedah bertarikh 1147 Hijrah bersamaan 1734 Masihi)

Jika dilihatkan pada muka hadapan mata wang di bawah terdapat perkataan "Sultan Muhammad Jiwa" dalam ejaan Jawi. Dengan wujudnya ukiran ini, pertikaian tentang zaman mata wang emas ini digunakan tidak relevan.

Ia digunakan antara tahun 1710 hingga 1778, ketika zaman pemerintahan Sultan Muhammad Jiwa Zainal Adilin Shah II.

Manakala tulisan Jawi "Adilin Shah, 1147" terukir di bahagian belakang mata wang emas ini. Angka 1147 itu bukanlah tahun Masihi tetapi tahun Hijrah yang bersamaan dengan tahun 1734 Masihi.

Dan ini juga membutktikan ia dihasilkan untuk keluaran tahun 1734, dalam lingkungan zaman pemerintahan Sultan Muhammad Jiwa Zainal Adilin Shah II.

Terdapat pertikaian kepada gelaran yang diberikan kepada Sultan Muhammad Jiwa iaitu sama ada "Zainal Adilin Shah" atau "Zainal Abidin Shah". Namun dengan wujudnya mata wang ini, ia menjadi bukti kukuh gelaran beliau adalah "Zainal Adilin Shah".

Juga dikatakan bahawa pengaruh Parsi agak kuat dalam pemerintahan Kedah, disebabkan penggunaan angka "4" pada mata wang emas ini yang mana merupakan angka 4 Parsi dan bukannya dari Arab yang biasa digunakan ketika itu.

Setelah ditimbang, berat mata wang emas ini adalah 0.5 gram dan dengan diameter 12mm, membuktikannya adalah Satu Kupang.

Pemerintahan Sultan Muhammad Jiwa II bermula pada tahun 1710 di mana pada ketika itu beliau bersemayam di Bukit Pinang, Kepala Batas sebelum berpindah untuk membuka Kota Setar pada Disember 1735.

Setelah menjadi pusat pemerintahan dan pusat perniagaan utama di Kedah, Kota Setar kemudiannya menjadi semakin maju dan berkembang pesat.

Mata wang emas di Kedah pada ketika itu tidak mencukupi untuk menampung keperluan rakyat disebabkan pemerintahan yang pesat berkembang.

Mata wang perak dari Barat pada ketika itu juga sedang digunakan secara meluas di wilayah ini.

Melihat situasi ini, Sultan Muhammad Jiwa II mengarahkan para pembesar untuk mengubah sistem mata wang kepada cara lama yang mana hanya bersandarkan kepada emas.

Dengan itu, mesyuarat oleh para pembesar dengan sultan telah memutuskan bahawa mata wang yang akan digunakan di negeri Kedah sebagai mata wang utama termasuklah yang diperbuat daripada perak.

Sehubungan itu, perak ditempa untuk menjadi mata wang dan dikenali sebagai Darham. Sultan kemudiannya menetapkan bahawa nilai Satu Darham perak adalah bersamaan dengan Satu Kupang emas.

Sekali lagi menjadi pelopor, perubahan besar yang dibuat kerajaan Kedah ini tidak berlaku di mana-mana negeri lain.

Mata wang emas yang tertulis "Sultan" di bahagian hadapan dan "Adilin" di bahagian belakang adalah antara mata wang lain yang ditemui di Kedah.

Terdapat beberapa lagi mata wang yang ditemui di Kedah, termasuklah mata wang emas yang tertulis "Sultan" di bahagian hadapan dan "Adilin". Berat mata wang emas ini adalah 0.6 gram, maka ia juga merupakan jenis Satu Kupang.

Ia juga dipercayai dihasilkan pada zaman Sultan Muhammad Jiwa kerana "Adilin" adalah gelaran beliau. Apa yang menjadi pertikaian adalah sama ada mata wang emas tak bertarikh ini dikeluarkan pada zaman pemerintahan Sultan Muhammad Jiwa Zainal Adilin I (pemerintah Kota Siputih dari 1472 hingga 1501), atau Sultan Muhammad Jiwa Zainal Adilin II.

Gambar di atas juga merupakan sejenis Kupang yang ditemui di Kedah, dengan tertulis "Sultan Adilin" di bahagian hadapan dan "Akbar Shah" di bahagian belakang.

Namun sukar untuk ditentukan zaman mata wang ini digunakan kerana tidak tertera tarikh diatasnya.

Walaupun tiada lagi penggunaan perkataan "Mas" dalam merujuk kepada wang atau duit, namun "kupang" masih digunakan secara meluas dan difahami oleh seluruh rakyat Malaysia.

Sejarahnya bermula lebih daripada 300 tahun dahulu dan kekal sehingga kini.

1. Sejarah Mata Wang Emas Sultan Muhammad Jiwa Adilin Shah


5 Teknologi Canggih Robot Dalam Dunia Perubatan

Selama beratus-ratus tahun lamanya, robot dianggap sebagai satu ciptaan yang mampu memajukan kehidupan manusia. Malah, Leonardo da Vinci juga dikatakan pernah melukis lukisan robot berbentuk manusia seawal tahun 1495 lagi.

Bagi kebanyakan daripada kita, robot digambarkan sebagai sebuah mesin yang mempunyai ciri fizikal seperti wajah dan badan seperti manusia tetapi menggunakan suara komputer dan mampu melakukan pelbagai perkara seperti manusia.

Realitinya, definisi robot ini lebih luas. Robot sebenarnya adalah mana-mana mesin yang mampu melaksanakan perkara atau tindakan yang kompleks secara automatik, terutama sekali yang boleh diprogram oleh komputer. Dalam dunia perubatan juga, bantuan robot dijangka dapat merevolusi dan menambahbaik kemudahan sedia ada.

Kesilapan manusia dikatakan telah menyebabkan kematian ribuan manusia setiap tahun. Dalam dunia perubatan, ketepatan membuat sesuatu pembedahan adalah sangat kritikal bagi menyelamatkan nyawa manusia. Dalam sesetengah kes, bantuan robot didakwa dapat mengurangkan kemalangan terutamanya bagi kes yang mempunyai margin risiko yang rendah.

Penggunaan robot pertama yang didokumentasikan untuk membantu prosedur pembedahan dicatatkan pada tahun 1985 dengan penggunaan mesin PUMA 560 dalam bidang neurosurgical biopsy. Kali ini, pihak Iluminasi ingin berkongsi 5 buah robot yang telah merevolusi dan menambahbaik sistem perubatan sedia ada.

Sistem Pembedahan da Vinci adalah sistem pembedahan robotik yang dicipta oleh sebuah syarikat dari Amerika Syarikat, Intuitive Surgical. Sistem da Vinci terdiri daripada konsol bedah yang lazimnya berada di dalam bilik yang sama dengan pesakit, serta tempat pembedahan pesakit dengan empat lengan robot interaktif yang dikawal dari konsol.

Lengan robot ini akan meniru pergerakan pakar bedah yang mengawalnya menggunakan konsol. Sejak bertahun-tahun, sistem ini telah mengurangkan kesilapan manusia kepada hampir sifar. Sistem ini telah menjadi sangat popular sepanjang dekad yang lalu dan lebih daripada 1.5 juta pembedahan telah dilaksanakan di seluruh dunia menggunakan sistem ini.

CyberKnife adalah satu lagi alternatif yang tidak memerlukan pembedahan untuk merawat kedua-dua tumor kanser dan bukan kanser di mana saja di dalam badan. Sistem CyberKnife adalah sistem radiosurgikal pertama dan satu-satunya di dunia yang direka untuk merawat ketumbuhan di seluruh badan yang tidak melibatkan pemotongan mana-mana bahagian badan.

Pertama, mesin ini akan mengesan kedudukan tumor dalam badan. Kemudian, mesin ini akan menentukan dos radiasi yang diperlukan mengikut sebesar mana saiz ketumbuhan itu. Mesin ini merupakan antara revolusi terbaru untuk rawatan kanser namun kosnya yang terlalu mahal mengehadkan aksesnya kepada orang ramai.

Pakar bedah yang ingin melakukan prosedur tekanan jantung tanpa risiko retakan dada atau anestesia berbahaya pastinya akan berminat dengan robot ini. The HeartLander adalah sebuah robot yang kecil yang dapat bergerak di sepanjang permukaan hati manusia di bawah kendalian seorang pakar bedah.

Kelebihan terbesar peranti ini ialah kosnya. Ia boleh didapati dengan harga yang sangat murah dan juga dibuang selepas penggunaannya. Peranti ini masih belum menerima lampu hijau daripada pihak berkuasa yang berkenaan namun ujian terhadap haiwan menampakkan hasil yang positif.

BEAR merupakan satu robot yang mampu membawa keluar tentera yang cedera dari zon bahaya seperti medan perang, kawasan nuklear, kontaminasi bahan kimia dan bangunan runtuh. Ini akan menghapuskan sebarang risiko tambahan kepada manusia untuk menyelamatkan manusia lain yang tercedera.

Robot ini boleh dikendalikan daripada jarak jauh dan dilengkapi dengan banyak sensor canggih. Robot ini mampu melintasi kawasan berhalangan dengan mudah dengan bantuan gabungan gyroskop dan motor kawalan komputer yang memberikan robot kestabilan.

DEKA merupakan sebuah lengan robot yang dibangunkan oleh Dean Kamen yang juga merupakan pencipta Segway. Lengan ini akan membolehkan indivdu yang kehilangan anggota badan untuk mengawal lengan prostetik ini dengan hanya menggunakan fikiran sendiri.

Ia pada mulanya direka untuk memberikan penggantian yang lebih baik untuk askar yang kehilangan anggota yang kembali ke negara asalnya sebagai veteran perang. Lebih menarik, ianya turut mendapat pengiktirafan daripada FDA, seterusnya membolehkan teknologi ini dijual secara komersial.


Penjelasan Kenapa Rusuhan Besar-Besaran Berlaku Di Hong Kong Ketika Ini

Ketika ini, penunjuk perasaan di Hong Kong sekali memenuhi jalan-jalan di kota dengan menyekat jalan utama dan bangunan kerajaan, dengan polis menembak gas pemedih mata dan peluru getah sebagai tindak balas.

Sekali pandang, protes ini dilihatkan sebagai penentangan penduduk Hong Kong kepada rancangan China yang akan membenarkan ekstradisi dari Hong Kong ke tanah besar China.

Namun, semua ini tidak berlaku dalam sekelip mata, di mana terdapat banyak konteks penting dan beberapa daripadanya telah wujud sejak dahulu lagi.

Adalah penting untuk kita mengetahui bahawa Hong Kong adalah tersangat berbeza daripada bandar-bandar China yang lain. Untuk memahami hal ini, anda perlu lihat kepada sejarahnya.

Hong Kong merupakan wilayah jajahan Inggeris lebih daripada 150 tahun, sebahagian daripadanya iaitu Pulau Hong Kong telah diserahkan kepada UK selepas perang pada 1842.

Kemudian, China juga menyewakan baki kawasan Hong Kong yang lain, dikenali sebagai Wilayah Baru, kepada British selama 99 tahun.

Ia menjadi satu pelabuhan yang sangat sibuk dan ekonominya melonjak pada tahun 1950-an apabila ia menjadi hab pengilangan dan pembuatan.

Wilayah ini juga popular dengan ketidakstabilan pendatang dan pembangkang yang melarikan diri, kemiskinan atau penganiayaan di tanah besar China.

Kemudian, pada awal 1980-an, sebagai tarikh akhir untuk tempoh 99 tahun itu, Britain dan China memulakan perbincangan mengenai masa depan Hong Kong, dengan kerajaan komunis China berpendapat bahawa keseluruhan Hong Kong harus dikembalikan kepada pemerintahan Cina.

Kedua-dua pihak mencapai perjanjian pada tahun 1984 yang melihat Hong Kong kembali ke tangan China pada tahun 1997, di bawah prinsip "satu negara, dua sistem".

Ini bermakna bahawa ketika menjadi sebahagian dari satu negara dengan China, Hong Kong akan menikmati "tahap autonomi yang tinggi, kecuali dalam hal ehwal asing dan pertahanan" selama 50 tahun.

Akibatnya, Hong Kong mempunyai sistem perundangan dan sempadannya sendiri, dan hak-hak termasuk kebebasan berhimpun dan kebebasan bersuara yang dilindungi.

Sebagai contoh, ia adalah salah satu daripada beberapa tempat di wilayah China di mana orang boleh memperingati tragedi Tiananmen Square 1989, di mana tentera melepaskan tembakan terhadap para penunjuk perasaan yang tidak bersenjata di Beijing.

Hong Kong masih menikmati kebebasan yang tidak dinikmati di tanah besar China, namun para pengkritik mengatakan kebebasan ini semakin dikekang.

Kumpulan-kumpulan hak asasi menuduh China campur tangan di Hong Kong, dengan menyebut contoh seperti ketetapan undang-undang yang telah membuatkan penggubal undang-undang pro-demokrasi hilang kelayakan.

Mereka juga bimbang dengan kehilangan 5 penjual buku Hong Kong dan seorang hartawan yang kemudiannya didapati ditahan di China.

Artis dan penulis mengatakan bahawa mereka berada dalam tekanan yang lebih tinggi untuk menapis karya dan seorang wartawan Financial Times dilarang memasuki Hong Kong selepas dia menganjurkan acara yang menampilkan seorang aktivis kemerdekaan.

Pemimpin Hong Kong, iaitu ketua eksekutif, ketika ini dipilih oleh jawatankuasa pemilihan seramai 1,200 anggota. Ini adalah satu badan yang kebanyakannya pro-Beijing, dipilih oleh hanya 6% pemilih yang memenuhi syarat.

Tak semua daripada 70 anggota badan Majlis Perundangan wilayah ini dipilih secara langsung oleh pengundi Hong Kong.

Kebanyakan kerusi yang tidak dipilih secara langsung diduduki oleh penggubal undang-undang pro-Beijing.

Sesetengah ahli yang dipilih juga telah dipecat kerana enggan menyatakan kesetiaan (yang memerlukan "kesetiaan kepada Wilayah Pentadbiran Khas Hong Kong di Republik Rakyat China") dan mereka juga mengibarkan bendera yang mengatakan "Hong Kong bukan China".

Perlembagaan kecil Hong Kong yang dikenali sebagai Undang-undang Asas, mengatakan bahawa ia sepatutnya memilih pemimpinnya dengan cara yang lebih demokratik namun ada perselisihan mengenai perkara ini.

Pada tahun 2014, kerajaan China berkata ia akan membenarkan pengundi memilih pemimpin mereka daripada senarai yang diluluskan oleh jawatankuasa pro-Beijing, tetapi pengkritik menyebutnya sebagai "demokrasi palsu" dan ia diundi di bawah perundangan Hong Kong.

Dalam masa 28 tahun pada tahun 2047, Undang-undang Asas akan tamat tempoh dan apa yang berlaku kepada autonomi Hong Kong selepas itu tidak jelas.

Kebanyakan orang di Hong Kong tidak menganggap diri mereka sebagai orang Cina

Walaupun kebanyakan orang di Hong Kong adalah dari etnik Cina dan walaupun Hong Kong adalah sebahagian daripada China, majoriti penduduk di sana tidak mengaku diri mereka sebagai orang Cina.

Tinjauan dari Universiti Hong Kong menunjukkan bahawa kebanyakan orang mengenal pasti diri mereka sebagai "orang Hong Kong"  atau "Hong Konger", dan hanya 15% akan menggelarkan diri mereka sebagai "Cina".

(Orang Hong Kong tidak mengaku diri mereka sebagai orang Cina)

Namun bagi golongan muda, hal ini adalah lebih teruk dan dahsyat. Satu kaji selidik 2017 mencadangkan bahawa hanya 3% orang Hong Kong yang berusia 18 hingga 29 tahun mengaku diri mereka sebagai orang China.

Orang Hong Kong telah menggambarkan perbezaan undang-undang, sosial dan budaya serta hakikat bahawa Hong Kong adalah tanah jajahan berasingan selama 150 tahun, sebagai sebab mengapa mereka tidak menganggap diri mereka senegara dengan penduduk tanah besar China.

Terdapat juga peningkatan dalam sentimen anti-tanah besar di Hong Kong pada tahun-tahun kebelakangan ini, dengan orang-orang yang mengadu tentang pelancong biadab yang tidak menghormati adat dan budaya tempatan atau meningkatkan kos sara hidup.

Malah, beberapa aktivis muda telah meminta kemerdekaan Hong Kong dari China, sesuatu yang mengejutkan kerajaan Beijing.

Penunjuk perasaan merasakan bahawa jika undang-undang ekstradisi diluluskan, ia akan membawa Hong Kong lebih hampir untuk berada di bawah cengkaman China.

Seorang penunjuk perasaan memberitahu bahawa Hong Kong akan menjadi bandar China yang lain jika rang undang-undang ini diluluskan.

(Pergerakan Payung atau Umbrella Movement oleh Hong Kong pada tahun 2014)

Pada Disember 2014, para penunjuk perasaan mengucapkan terima kasih dengan berkata "Kami akan kembali", ketika polis membongkar apa yang masih kekal sebagai tempat protes pro-demokrasi di pusat Hong Kong,

Dan hakikat bahawa protes yang berlakui ini tidaklah begitu mengejutkan. Terdapat sejarah perbezaan pendapat yang kaya di Hong Kong, yang semakin meningkat sejak beberapa tahun kebelakangan. ini.

Pada tahun 1966, satu demonstrasi berlaku selepas Syarikat Star Ferry memutuskan untuk menaikkan tambangnya.

Protes itu memburuk sehingga bertukar menjadi rusuhan, membuatkan perintah berkurung penuh diisytiharkan dan beratus-ratus tentera dikerah untuk mengawal jalan-jalan.

Demonstrasi telah berterusan sejak tahun 1997, tetapi kini demonstrasi yang paling besar cenderung untuk bersifat politik dan menyebabkan penunjuk perasaan terlibat dalam konflik dengan tanah besar China.

Walaupun orang Hong Kong mempunyai tahap hak untuk memerintah sendiri, tetapi mereka hanya diberikan sedikit kebebasan  dalam pemilihan, yang bermaksud demonstrasi adalah salah satu daripada beberapa cara yang boleh dilakukan untuk menyuarakan pendapat.

Pada tahun 2003, berlaku beberapa demonstrasi berskala besar sehingga melibatkan 500,000 orang memenuhi jalan-jalan (yang membawa kepada pembatalan rang undang-undang keselamatan kontroversi) dan perarakan tahunan bagi hak mengundi bebas serta peringatan kepada tindakan keras di Tiananmen Square.

Demonstrasi 2014 yang dikenali sebagai "Umbrella Revolution" itu berlangsung selama beberapa minggu dan melihatkan orang Hong Kong menuntut hak untuk memilih pemimpin mereka sendiri.

Tetapi pergerakan itu akhirnya berakhir dengan dengan tiada persetujuan dari Beijing.


Kajian Buktikan Primat Berbulu Lebat Tidak Boleh Miliki Testis Besar

Kini sudah tahun 2019 dan kita berada di puncak di mana ramai lelaki menjadikan jambang sebagai tarikan yang mengasyikkan. Namun, sains terkini mencadangkan keputusan bahawa golongan lelaki atau haiwan jantan yang memiliki kelebihan ini mempunyai saiz testis yang lebih kecil.

Satu kajian yang membandingkan saiz testis lebih daripada 100 primat menunjukkan tenaga yang diperlukan untuk seseorang untuk mempunyai jambang atau saiz testis normal bertindih, bermakna seseorang hanya boleh memiliki salah satu sahaja dari ciri berikut.

Pasukan dari University of Western Australia mengatakan bahawa haiwan boleh sama ada untuk melaburkan tenaga untuk menarik wanita dengan jambang dan rambut, atau menghabiskan tenaga untuk membesarkan testis supaya lebih besar.

Walaupun implikasi terhadap manusia berkenaan dengan hal ini masih belum jelas, tetapi bagi primat yang lain di seluruh dunia, keseimbangan ini datang dalam bentuk sama ada memiliki punggung yang besar bagi seekor babun atau testis yang besar bagi primat biasa.

Pakar teori primatologi dan penulis Dr Cyril Grueter, dari University of Western Australia, berkata variasi saiz testikel mempunyai perbezaan yang besar dan dikaitkan dengan penampilan lelaki.

"Sesetengah spesis (primat) memiliki anugerah menakjubkan seperti jambang, surai, bulu leher dan pelbagai julat warna pada wajah dan bulu," kata Dr. Cyril.

Manakala yang lain memiliki penampilan buruk dan kelihatan lebih "biasa".

Penemuan ini dengan jelas menunjukkan bahawa sesuatu primat itu hanya boleh memiliki satu, dihiasi dengan penampilan menarik atau mempunyai testis yang besar.

Hasil ini datang daripada kajian yang melihatkan saiz testis lebih daripada 100 spesies primat dan mendapati saiz testis sangat berbeza secara dramatik bergantung kepada haiwan.

Haiwan yang mempunyai buah zakar terkecil adalah sebesar sebutir lada hitam manakala yang terbesar adalah setanding dengan bola tenis

Penyelidik menerangkan bahawa haiwan jantang yang kurang berkemampuan dari segi saiz testis menggunakan semua tenaga untuk menarik pasangannya dengan menggunakan janggut dan rambut panjang, membuatkan tidak ada tenaga yang tersisa untuk melabur dalam alat kelamin.

Para penyelidik memilih untuk mengkaji saiz testis primat kerana ia berbeza secara meluas dalam populasi yang berlainan.

Para penyelidik mengesyaki bahawa salah satu sebabnya adalah amat sukar untuk melakukan kedua-duanya secara serentak kerana ia memerlukan terlalu banyak tenaga.

Dr. Cyril menjelaskan bahawa semua primat jantan berjuang untuk melakukan perkara yang sama iaitu mendapatkan anak.

Namun, tak semua boleh dapat apa yang diinginkan. Jadi bagaimana ini dilakukan?

Selain daripada bergaduh sesama sendiri, primat jantan boleh menghasilkan apa yang dikenali sebagai "lencana status", perhiasan menonjol yang membantu para pemegangnya mengawal akses terhadap haiwan betina dengan menakutkan haiwan jantan lain.

Dan jika primat jantan tak mampu menghalang haiwan jantan lain daripada pasangan betina, ia boleh dilakukan dengan menghasilkan sperma dalam jumlah yang banyak untuk mengalahkan pesaing-pesaing.


Kisah Gunung Sampah di India Yang Melebihi Ketinggian Taj Mahal

Setinggi Menara Jambatan London, tapak pelupusan sampah Ghazipur di New Delhi terus berkembang pada kadar yang mengejutkan. Dalam masa setahun lagi, ia akan lebih tinggi daripada Taj Mahal iaitu monumen paling ikonik di negara ini.

Digelar sebagai "Gunung Everest" oleh penduduk tempatan, timbunan sampah ini sudah melebihi daripada 65 meter tinggi. Baru-baru ini Mahkamah Agung India mengarahkan agar lampu sebagai tanda amaran dipasang bagi pesawat yang melalui kawasan itu.

Ia bukanlah apa yang diharapkan ketika pertama kali Ghazipur dibuka pada tahun 1984. Menjelang tahun 2002, tapak pelupusan ini telah mencapai kapasiti maksimum 20 meter dan sepatutnya ditutup. Hari ini, 21 juta orang yang tinggal di New Delhi bergantung padanya dan dua lagi tapak pelupusan sampah lain. Ketiga-tiga tapak pelupusan ini sepatutnya ditutup sedekad yang lalu.

Pegawai perbandaran Delhi memberitahu bahawa sekitar 2,000 tan sampah dibuang di Ghazipur setiap hari. Ini menyumbang kepada kira-kira pertumbuhan 10 meter timbunan sampah setiap tahun.

Bukan sahaja ia mencemarkan pemandangan tetapi juga boleh mengundang bahaya kepada kesihatan. Majlis Perbandaran Delhi Timur telah cuba beberapa kali untuk menutupnya tetapi gagal.

Tahun lepas, dua penduduk tempatan maut apabila timbunan sampah itu runtuh selepas hujan lebat. Kematian itu menyebabkan tapak pelupusan sampah itu ditutup sementara bagi Agensi Perlindungan Alam Sekitar Amerika Syarikat (EPA) melakukan analisis pemulihan.

Laporan yang dikeluarkan EPA merumuskan bahawa amalan pelupusan sampah yang tidak dikawal dengan baik telah menyebabkan pembentukan lereng curam dan tidak stabil.

Kesimpulannya adalah mudah. Pengisian sampah di bahagian atas tapak pelupusan harus dihentikan serta-merta dan Majlis Perbandaran perlu menutup tapak Ghazipur dan memindahkan operasi ke tapak pelupusan baru secepat mungkin.

Malangnya, penutupan tapak pelupusan itu hanya berlangsung beberapa hari sahaja. Ia dibuka semula dan terus beroperasi seperti biasa. Oleh kerana struktur sampah itu terus berkembang, ia memberi pelbagai jenis risiko kepada penduduk tempatan.

Gunung sampah di Ghazipur ini longgar, tidak padat dan terdedah. Ia menggalakkan penguraian aerobik serta menghasilkan haba dan metana. Ini bermakna terdapat risiko berlakunya kebakaran spontan yang akan mengganggu struktur keseluruhan gunung sampah itu.

Semasa analisis di tapak pelupusan, para penyelidik mendapati terdapat rekahan kira-kira 60 meter panjang dan setengah meter lebar. Ini merupakan satu lagi risiko berlakunya kejadian runtuhan gunung sampah itu.

Lebih teruk lagi, tapak pelupusan ini tidak mempunyai sistem pelapik. Ini bermakna ia diletakkan di atas tanah secara langsung. Semua sampah akan menghasilkan sesuatu yang dipanggil leachate (bahan larut lesap) dan akan menyerap masuk ke sistem perparitan tempatan.

Ketua kumpulan advokasi alam sekitar, Chitra Mukherjee, menyeru bahawa semua ini perlu dihentikan kerana lambakan berterusan telah mencemari udara dan air bawah tanah Ghazipur.

Penduduk New Delhi Timur juga mengadu mengenai bau longgokan sampah sebelum kejadian runtuhan mengorbankan dua nyawa penduduk tempatan. Ada yang mendakwa bau itu begitu kuat sehingga sukar untuk bernafas.

Doktor tempatan pula memberitahu dia menerima kira-kira 70 orang pesakit setiap hari, kebanyakannya disebabkan masalah pernafasan dan perut akibat pencemaran udara. Ramai antaranya adalah bayi dan kanak-kanak.

Antara tahun 2013 hingga 2017, dianggarkan sebanyak 981 kematian berlaku di Delhi akibat penyakit jangkitan daripada masalah pernafasan.

Bandar-bandar di India bertanggungjawab terhadap berjuta-juta tan sisa buangan setiap tahun dan jumlah itu semakin meningkat. Anggota parti Aam Aadmi yang merupakan parti pemerintah Delhi, telah memberi maklum balas kepada petisyen untuk membersihkan "bom jangka" ini dalam masa dua tahun.

Mereka juga menentang rancangan yang dikeluarkan oleh pihak berkuasa bandar, yang dikendalikan oleh parti sayap kanan iaitu Bharatiya Janata untuk mewujudkan dua tapak pelupusan baru di dataran Yamuna yang sering mengalami banjir dan akan membawa sampah terus ke dalam sungai.

Ketika ini, India adalah salah satu pengeluar sampah terbesar di dunia. Negara ini juga menghadapi krisis pengurusan sisa. Jika tiada langkah drastik diambil, tapak pelupusan seperti Ghazipur mungkin akan menjadi terlalu besar untuk dibersihkan.


5 Menteri Pertahanan Negara Asia Tenggara Yang Hebat-Hebat Orangnya

Portfolio pertahanan merupakan salah satu jawatan terpenting dalam sistem pemerintahan sesebuah negara. Ini kerana pemegang jawatan tersebut mempunyai kata putus dalam pelbagai perkara yang penting,b menentukan hala tuju keselamatan dan ketenteraman masyarakat negara tersebut.

Kita sudah mengenali dengan lebih dekat menteri pertahanan kita yang cukup popular iaitu Haji Mohamad  bin Sabu. Beliau terkenal dengan kemahiran berucap, yang sangat menarik perhatian pendengarnya serta mampu membuatkan sesiapa teruja.

Jadi hari ini, mari kita kenali serba sedikit individu-individu lain yang memegang jawatan serupa dalam portfolio pertahanan, di negara-negara jiran yang serantau dengan kita.

Jeneral Prawit Wongsuwan lahir pada 11 Ogos 1945.  Ayahnya juga seorang tentera berpangkat Mejar Jeneral bernama Prasert Wongsuwan. Cara hidup badan beruniform agaknya memang mengalir dalam keluarga beliau, kerana adik-adiknya juga menyertai beberapa pasukan lain seperti tentera laut dan pasukan polis sehingga mencapai pangkat yang boleh tahan juga tingginya.

Prawit sendiri mempunyai pengalaman luas dalam bidang ketenteraan dengan memasuki akademi maktab tentera, sebelum menamatkan kursus ketenteraan dan diserap masuk pada tahun 1978. Prawit dinaikkan pangkat sebagai komander divisyen sebelum menyambung pendidikan yang melayakkan dia memegang pangkat komander penuh.

Beliau terlibat dalam rampasan kuasa pada tahun 2006, selepas pasukan tentera Thailand bertindak mengambil alih kerajaan daripada kawalan Thaksin Shinawatra. Prawit juga menjadi antara watak penting semasa pengisytiharan darurat di Thailand pada tahun 2010. Beliau dilantik sebagai menteri pertahanan sejak tahun 2014 serta turut sama memegang jawatan timbalan perdana menteri ketika ini.

Seorang doktor pembedahan otak bertauliah, Dr. Ng Eng Hen lahir pada tahun 1958 dan mengambil jurusan perubatan semasa zaman pendidikannya. Pada tahun 1987, beliau menamatkan pendidikan dalam bidang sarjana yang menjadikan beliau bergelar pakar dalam pembedahan serta dilantik sebagai salah seorang felo di Royal College of Surgeons, Edinburgh.

Pada tahun 2001, selepas berkecimpung dalam bidang perubatan selama hampir 20 tahun, Dr. Ng mengambil keputusan bertanding dalam pilihanraya dan terpilih sebagai ahli parlimen. Tahun berikutnya, beliau dilantik memegang jawatan menteri bagi portfolio pendidikan dan sumber manusia.

Walaupun beliau sendiri tidak pernah berkhidmat dalam bidang ketenteraan, pengalamannya dalam bidang perubatan banyak diterapkan dalam membantu meningkatkan kualiti kesihatan anggota tentera serta pelatih khidmat negara mereka. Beliau mula dilantik dalam portfolio pertahanan sebagai menteri kedua pada tahun 2008, sebelum mengambil alih sepenuhnya portfolio itu sejak tahun 2011 sehingga kini.

Tengok nama pun dah menggerunkan, bukan? Jeneral Ryamizard adalah menteri pertahanan Indonesia ketika ini dan mula memegang jawatan tersebut sejak tahun 2104, di dalam barisan kabinet kendalian Presiden Joko Widodo atas permintaan Presiden sendiri.

Ayah beliau, Mejar Jeneral Musannif Ryacudu adalah seorang lejen di kalangan masyarakat Indoensia ,berkhidmat semasa zaman kebangkitan Presiden Soekarno. Jeneral Ryamizard sendiri tak kurang hebatnya, memulakan pendidikan dalam sekolah tertera sebelum habis belajar pada usia 24 tahun dengan memegang pangkat sebagai leftenan.

Selepas bersara pada tahun 2004, anak kepada presiden Soekarno iaitu Presiden Megawati pernah mencalonkan Ryamizard sebagai menteri pertahanan, namun selepas peralihan kuasa berlaku - tidak ada sebarang lantikan berjaya dilakukan.

Ryamizard terkenal sebagai seorang yang sangat nasionalis serta meletakkan kepentingan negara melebihi diri sendiri, turut sama giat menulis pandangannya dalam beberapa buah buku yang membincangkan tentang hubungkait negara Indonesia dan bidang ketenteraan.

Dalam sistem pemerintahan Brunei, Sultan Brunei iaitu Sultan Haji Hassanal Bolkiah akan memegang jawatan menteri pertahanan pertama, jadi diwujudkan jawatan menteri pertahanan kedua bagi menyokong tugasan yang besar ini. Ketika ini, jawatan menteri pertahanan kedua Brunei dipegang oleh Jeneral Awang Halbi Mohd Yussof, seorang jeneral bersara yang baru saja dilantik ke portfolio tersebut sejak Januari 2018.

Sebelum menjawat jawatan tersebut, beliau pernah juga menjadi pegawai kedutaan tinggi Brunei yang ditempatkan di Malaysia pada tahun 2010. Pengalamannya dalam bidang ketenteraan sangat panjang, bermula pada tahun 1977 selepas menamatkan pengajian bidang tentera dari Royal Military Academy Snadhurst di United Kingdom.

Dia mula berkhidmat dalam bidang ketenteraan secara rasmi sejak itu, memikul banyak tanggungjawab besar melibatkan penguatkuasaan di sekitar Asia Tenggara sebelum bersara pada tahun 2009. Atas baktinya, beliau dianugerahkan dengan pelbagai penghormatan daripada Singapura, Malaysia, Indonesia, Filipina, Pakitstan, Thailand dan juga Jordan.

Setiausaha pertahanan Filipina, Mejar Jeneral Bersara Delfin Lorenzana mula dilantik ke jawatan tersebut pada tahun 2016, di bawah kabinet Presiden Rodrigo Duterte. Lahir pada tahun 1948, Mejar Delfin memulakan pendidikan di Akademi Tentera Filipina pada tahun 1973, seterusnya diserap masuk ke dalam tentera pada pangkat Leftenan kedua.

Beliau mengepalai pelbagai operasi dan unit tentera, serta menjadi antara watak penting dalam membangunkan kerjasama ketenteraan di antara tentera Filipina dan Amerika Syarikat. Tugasan terakhir beliau sebagai tentera berakhir di Washington DC, Amerika Syarikat selepas dia ditempatkan di situ sebagai pegawai pemerhati dan seterusnya bersara daripada perkhidmatan pada tahun 2004.

Beliau menyambung tugasannya dalam bidang diplomatik, bertugas di kedutaan Filipina di Amerika Syarikat sehinggalah kembali ke tanahair memegang jawatan sekarang. Salah satu tugasan terawal yang dihadapinya sebagai setiausaha pertahanan Filipina, adalah pengisytiharan undang-undang tentera di wilayah Mindanao pada tahun 2017, selepas berlaku konflik besar di antara pejuang kebebasan ISIL Mindanao dengan tentera Filipina.


Kisah Kegemilangan Kerajaan Islam Kedah Yang Hebat Satu Ketika Dahulu

Umum mengetahui bahawa kerajaan Kedah adalah antara kerajaan paling awal terkenal terletak di Semenanjung Tanah Melayu. Ia juga dikenali sebagai Kataha, Kadaram, Sai, Kalah, Kalah Bar dan Kalagram.

Dan pada satu ketika iaitu di era pemerintahan Sultan Muhammad Jiwa Zainal Adilin Muadzam Shah II antara tahun 1710 hingga 1778, keluasan negeri Kedah tersangat luas merangkumi utara Thailand dan sempadan Myanmar.

Sebagai sebuah kerajaan yang memainkan peranan penting dalam menyebarkan Islam di rantau Asia Tenggara, kerajaan Kedah tersangat dihormati dan ditakuti oleh kuasa asing.

Menurut Datuk Dr. Wan Shamsudin Mohd Yusof, Pengerusi Persatuan Sejarah Malaysia Cawangan Kedah (PSMCK), angkatan tentera Kedah telah memperluaskan pengaruh mereka dari Pulau Sembilan yang terletak di lembah Kerian, Perak.

Ketika itu, angkatan tentera kedah diterajui oleh putera Sultan Muhammad Jiwa Adilin Mu'adzam Shah II iaitu Tunku Anjang.

Bukan itu sahaja, malah penguasaan Kedah meluah sehinggakan merangkumi negeri-negeri utara seperti Seberang Perai dan Pulau Pinang, Perlis dan termasuk Satun, Thailand.

Pada asalnya, kesemua kawasan ini adalah di bawah taklukan Kedah. Kota Sena atau kini dikenali sebagai bandar Kangar dam Kota Indera Kayangan pernah menjadi pusat pemerintahan Kedah satu ketika dahulu.

Penaklukan Kedah tidak terhenti setakat itu sahaja di mana ia diperluaskan dengan menakluki kawasan baharu bermula dari Terang, Krabi, Phuket, Phanga dan Pulau Samilan.

Sebelum nama kawasan-kawasan ini ditukar mengikut pertuturan masyarakat Thailand, ia mempunyai nama sebenar.

Antaranya adalah Kerambit yang bererti sebilah pisau berbentu sabit, yang kini dikenali sebagai Krabi. Bukit adalah nama asal bagi Phuket makanala Phanga dahulunya dikenali sebagai Bunga.

Di sini bermula bumi Melayu' ketika lawatan di Segenting Kra. Kredit: Karangkraf)

Kekuatan tentera Kedah pada ketika itu tidak dapat dibendung sehinggakan meluaskan jajahan sehingga ke Ranong, Thailand serta perairan Myanmar.

Dalam penaklukan kawasan-kawasan ini, tak semua daripadanya milik Siam dan ada di antaranya mempunyai kerajaan merdeka.

Mercu tanda di Segenting Kra iaitu di wilayah Ranong dibina oleh kerajaan Thailand dan diukir padanya "Di sinilah bermulanya bumi Melayu", sebagai perakuan bahawa Kedah pernah menjajah sehingga ke sana.

Akan tetapi, semua kejayaan hebat yang dikecapi Kedah diperolehi hasil daripada usaha dan pengorbanan. Kerajaan yang sangat kuat dan ditakuti ini ditegakkan dengan cara bertempur dengan kuasa asing oleh angkatan tentera Kedah.

Kekuatan yang dimiliki oleh angkata tentera Kedah pada ketika itu tidak dapat dikalahkan dan antara salah satu sebabnya adalah ia memiliki pangkalan kapal yang terletak di pelabuhan Telibung, di wilayah Terang, Thailand.

Hal ini disebutkan dalam syair Sultan Maulana, gelaran yang diberikan kepada Sultan Ahmad Tajuddin Halim Shah II ketika kerajaan siam meminta armada Kedah yang berada di Phuket untuk mengusir Burma yang menduduki pulau tersebut dari tahun 1808 hingga 1810.

Kekukuhan perahu perang Kedah yang dihasilkan di Telibung dipuji oleh penyair yang kagum dengan kelengkapan dan senjata lain, sambil mencerca perahu perang Siam yang lemah.

“Perahu Melayu Telibung Kedah, Dua Puluh dibilang sudah, Lainnya Siam haram zadah, Perahu tiada memberi faedah”, maksud perahu dalam syair itu merujuk kepada kapal perang,”.

Kedah juga mempunyai peranan penting dalam menghasilkan pelbagai jenis mata wang. Hal ini berlaku sebelum perluasan kuasa dilakukan.

Sultan Muhammad Jiwa Zainal Adilin Mu'adzam Shah II adalah individu yang bertanggungjawab dalam mencipta mata wang emas dan perak yang mana tertulis nama beliau.

Antaranya termasuklah mata wang berbentuk ayam jantan dan disambung dengan mata wang yang berbentuk bulat seperti cincin.

Menurut Dr. Wan Shamsudin, selain daripada kejayaan yang dikecapi ketika zaman pemerintahan Sultan Muhammad Jiwa Zainal Adilin Mu’adzam Shah II, beliau juga dianggap sebagai ketua yang soleh dan menyanjungi para alim ulama.

Sultan Muhammad Jiwa Zainal Adilin Mu’adzam Shah II yang juga merupakan pemerintah negeri Kedah paling lama iaitu selama 68 tahun mempelajari ilmu agama di seberang laut dan berguru dengan Syeikh Abdul Jalil, alim ulama dari Yaman.

Sebelum diangkat menjadi sultan, beliau menuntut ilmu agama terlebih dahulu di Palembang dengan izin ayahandanya.

Ketika berguru dengan Syeikh Abdul Jalil, gurunya itu langsung tidak mengetahui siapakah gerangan sebenar anak muridnya itu.

Namun, kebenaran akhirnya diketahui Syeikh Abdul Jalil bahawa beliau sedang mengajar putera Sultan Kedah apabila pihak istana terpaksa mencari beliau bagi menggantikan ayahandanya sebagai sultan.

Akibat campur tangan oleh kuasa seperti Acheh, Bugis, Minangkabau dan Siam serta kepincangan dalam kekuatan angkatan tentera Kedah, zaman keemasan Kedah tidak dapat bertahan lama dan semakin hampir ke penghujung.

Pada tahun 1809, Siam memaksa Kedah untuk menentang kebangkitan Patani dan menyerang jirannya Perak pada tahun 1818, sebagai salah satu cara untuk melemahkan kekuasaan Kedah.


Fahami 5 Jenis Golongan Kafir Menurut Islam

Perkataan 'kafir' kebelakangan ini kerap mendapat reaksi hangat daripada masyarakat negara kita, berikutan stigma yang dibawa istilah tersebut kepada golongan bukan Muslim.

Banyak pihak merasakan perlunya penggantian istilah itu kepada istilah yang lebih lunak bunyinya, bagi menjaga sensitiviti mana-mana individu yang kurang senang dengan penggunaan terma tersebut. Walau apapun langkah yang akan diambil, penulis melihat masih ramai ahli masyarakat kita yang tidak mengerti makna sebenar di sebalik istilah 'kafir' sehingga menimbulkan polemik masyarakat.

Jadi untuk hari ini, mari kita pelajari berkenaan lima jenis golongan kafir daripada perspektif Islam. Ada lima sebenarnya, tetapi kita hanya dibiasakan dengan dua iaitu kafir harbi dan kafir zimmi, kan?

Istilah kafir dhimmi atau zimmi merupakan istilah yang akan diberikan kepada golongan bukan Muslim yang bernaung atau berlindung dengan negara-negara Islam, mirip dengan status seorang warganegara atau dalam istilah lainnya - 'muwatin.'

Seorang zimmi atau muwatin mempunyai hak yang sama rata di sisi undang-undang serta dilindungi secara saksama. Walaupun bukan beragama Islam, seorang zimmi adalah haram daripada dicederakan atau dibunuh tanpa sebab yang membolehkannya.

Walau demikian, umat Islam tetap diminta untuk menjaga batasan sempadan dalam hal-hal yang berkaitan dengan agama khasnya agama lain, walau serapat mana pun hubungan mereka dengan individu berlainan agama.

Dari segi maknanya, dhimmi membawa makna 'mereka yang aman'  dandiperuntukkan dengan janji yang bersifat memberikan keamanan pada mereka.

Kafir musta'min merujuk kepada golongan bukan Muslim yang memohon keamanan daripada pemerintah Islam, untuk sementara. Mereka boleh ditakrifkan sebagai kumpulan individu yang mendapat keizinan pemerintah Islam untuk hadir ke sebuah negara bagi memenuhi tujuan yang baik.

Golongan ini boleh dipecahkan kepada tiga kelompok kecil mengikut tujuan mereka hadir ke negara Islam tersebut. Kumpulan pertama adalah mereka yang bertugas sebagai utusan atau pegawai diplomat yang mendapat kebenaran pemerintah. Kumpulan kedua pula mewakili mereka yang mahu masuk untuk melakukan aktiviti perdagangan atau perniagaan.

Kelompok ketiga dinamakan sebagai golongan mustajir, di mana golongan ini pula hadir untuk mempelajari dengan lebih dalam lagi ajaran Islam. Golongan ini perlu dilindungi daripada dipaksa menerima sebarang bentuk ajaran Islam secara paksa serta diberikan kebebasan sepenuhnya untuk menerima atau tidak apa yang telah mereka pelajari.

Selain itu, golongan pelarian dan pelancong bukan Muslim juga dikategorikan dalam kategori ini.

Kumpulan ini pula wujud dalam beberapa situasi tertentu, seperti kumpulan tentera bukan Muslim yang telah menawarkan perdamaian atau bersetuju untuk melakukan gencatan senjata  sebagai usaha awal menuju jalan keamanan. Ini kerana umat Islam perlu senantiasa berusaha memilih jalan kedamaian, dengan perintah ini disebutkan dalam surah al-Anfal ayat ke 61.

Sekiranya wujud kelompok mu'ahad, jatuh kepada tanggungjawab pemerintah negara melindungi mereka daripada bahaya yang mungkin muncul dari kalangan rakyat mereka sendiri, tak kiralah orang Muslim atau bukan Muslim.

Walaupun begitu, sekiranya ada pihak ketiga cuba menyerang atau membunuh kumpulan kafir mu'ahad ini, pemerintah tidak mempunyai kewajipan untuk terus kekal melindungi mereka kerana perjanjian kemanan yang ada hanyalah di antara pihak pemerintah dan kumpulan kafir mu'ahad.

Kafir muhayid hanya akan wujud dalam bentuk perjanjian sementara, melibatkan golongan kafir yang memilih untuk bersikap berkecuali dalam perkara seperti peperangan atau politik yang menggugat keamanan mereka.

Golongan ini boleh dikatakan sebagai golongan kafir yang mengamalkan pendekatan neutral tatkala masyarakat di sekeliling mereka berada dalam sengketa.

Sebagai contoh, wujud peperangan di antara sebuah negara Islam dengan sebuah negara lain bukan Islam - jadi mana-mana negara yang tidak mahu terkesan dengan peperangan itu boleh melakukan perjanjian sementara dengan negara Islam itu untuk mengelakkan wujud ancaman yang tidak dijangka-jangka.

Label paling popular yang selalu disebut masyarakat kita. Bagaimanapun, tafsiran berkenaan istilah kafir harbi ini sebenarnya lebih luas berbanding tanggapan yang biasa kita dengar. Golongan kafir harbi sebenarnya merujuk kepada kelompok masyarakat bukan Muslim yang langsung tidak ada hubung kait dengan negara Islam.

Mereka juga tidak mendapat keizinan untuk hadir atau melakukan sebarang bentuk aktiviti perniagaan dengan mana-mana negara Islam, ekoran ketiadaan sebarang perjanjian di antara dua buah negara.

Ini bermakna, mereka yang tiada sebarang hubungan dengan negara Islam juga akan digelarkan 'kafir harbi', bukan hanya terhad pada kelompok kafir yang memusuhi orang Islam.

Bagaimanapun, seandainya golongan kafir harbi ini mula mengambil langkah yang dianggap memerangi masyarakat Muslim, ini akan menyebabkan mereka layak diperangi. Kumpulan ini dinamakan sebagai 'harbi al-muharib' merupakan pihak bukan Muslim yang menyumbangkan tenaga dalam usaha menjatuhkan sebuah kerajaan atau masyarakat Islam, dengan sokongan dari segi monetari, kemahiran malahan semangat sekalipun.

Kita sebagai umat Islam, memang mudah melabelkan orang lain sebagai harbi, cuma persoalannya sekarang - adakah benar pihak yang dituduh itu layak dikategorikan kafir harbi?

Penulis yakin majoriti sebenarnya memilih untuk terus hidup dalam damai dan tenang, sebagai seorang kafir dhimmi atau muwatin yang selamat di negara kita.


Kenapa Taiwan Digelar "Chinese Taipei" : Konflik China Taiwan Dalam Olimpik

Bagi yang tidak tahu, dalam Sukan Olimpik dan beberapa acara peringkat antarabangsa, negara Taiwan biasanya akan menggunakan nama Chinese Taipei sebagai identiti negaranya. Bagi orang awam, ia pastinya satu yang mengelirukan lebih-lebih lagi bagi mereka yang tidak tahu sejarah konflik antara negara ini dengan China.

Namun apabila melihat pada peta dunia, anda sekali-kali tidak akan dapat melihat perkataan Chinese Taipei padanya. Untuk memahami mengapa Taiwan memilih untuk menggunakan nama Chinese Taipei dalam keadaan tertentu, kita perlu mengetahui sedikit sebanyak sejarah negara Taiwan dan China itu sendiri.

Chiang Kai-shek, pemerintah yang melarikan diri ke Taiwan bersama pengikutnya

Abad ke 20 boleh dianggap zaman kegelapan bagi negara China. Walaupun negara ini dikatakan sudah wujud lebih 3500 tahun dengan sejarah yang begitu panjang, 70 tahun kebelakangan ini adalah sesuatu yang sangat menarik dan unik.

Sejarah China begitu panjang dan penuh dengan perubahan empayar, zaman, pemberontakan dan perpindahan politik dan pada tahun 1949, pergolakan terbaru berlaku. Ketika itu, Kuomintang iaitu Parti Nasional China yang menguasai negara hampir 40 tahun telah digulingkan oleh tentera Komunis yang diketuai oleh  Mao Zedong semasa perang saudara yang kejam dan berdarah.

Kuomintang telah memerintah Republik China (Republic of China - ROC) tetapi telah digulingkan oleh Komunis yang kemudiannya mengasaskan Republik Rakyat China (People’s Republic of China - PRC). Walau bagaimanapun, 4 tahun sebelum itu, pada tahun 1945, parti Kuomintang yang sama telah menguasai Taiwan kembali dari Jepun selepas berakhirnya Perang Dunia 2.

Taiwan dahulunya dikenali sebagai Formosa, sebuah negara pulau yang terletak kira-kira 100 batu dari negara China. Pulau seluas kira-kira 36 ribu km persegi ini dikuasi oleh ROC. Selepas parti ROC ini dikalahkan oleh pihak komunis di Tanah Besar China, mereka telah melarikan diri ke pulau ini. Dalam erti kata mudahnya, Taiwan merupakan wilayah penguasaan terakhir bagi ROC.

Walaupun pulau ini tidak didiami oleh manusia ribuan tahun lamanya, ia tetap menjadi tumpuan dalam sejarah. Kedudukannya yang tidak jauh dari kawasan tanah besar China menjadikannya pusat perdagangan dan pengangkutan utama. Disebabkan kedudukannya yang strategik inilah pulau ini menjadi rebutan dan pernah dikuasai oleh beberapa buah negara. Daripada penduduk asal kepulauan ini, ianya pernah dikuasai oleh China, Belanda dan Jepun.

Sepanjang abad ke-20, Komunisma telah muncul sebagai satu ancaman besar buat negara Barat. Kempen selama puluhan tahun dan Perang Dingin telah berlaku kerana percubaan untuk menolak dan menghentikan penyebaran fahaman komunisma. Oleh itu, apabila tentera Mao menguasai China pada tahun 1949, ia adalah masa yang amat menakutkan bagi golongan kapitalis dan pencinta demokrasi di Barat.

Pada mulanya, kebanyakan negara-negara demokratik terus menyokong ROC (yang kini terasing di Taiwan). Walau bagaimanapun, lama-kelamaan ia menjadi semakin jelas bahawa PRC akan mengekalkan kawalan dan penguasaan Tanah Besar China. PRC menjadi lebih kukuh dan dihormati masyarakat antarabangsa dan kesetiaan ke Taipei (ibu kota Taiwan baru) akhirnya beralih ke arah Beijing. Hal ini dapat dilihat apabila pada tahun 1971, PBB secara rasmi mengiktiraf dan menyambut PRC sebagai ahli.

Walaupun Taiwan sememangnya satu kuasa ekonomi dan dianggap sebagai salah satu daripada 4 "Harimau Asia", ia tidak dapat dibandingkan dengan kekuatan perindustrian dan komersial yang lebih besar di Tanah Besar China yang mempunyai lebih daripada 1.3 bilion orang.

Oleh itu, masyarakat antarabangsa perlu menghormati China dan pada masa yang sama berhadapan dengan situasi yang sensitif di Taiwan yang mengamalkan bentuk pemerintahan yang paling digemari oleh negara-negara pejuang demokrasi.

Keadaan ini menjadi semakin rumit semenjak 1980-an apabila negara pulau itu melalui beberapa perubahan demokrasi. Permulaannya terjadi pada tahun 1996 apabila Taiwan melalui pemilihan Presiden yang pertama, menjadikannya lebih dekat dengan polisi dan dasar-dasar Amerika Syarikat.

Namun, kerana keperluan untuk menjaga hubungan dengan China sebagai sebuah negara besar, negara-negara demokrasi ini terpaksa mengurangkan interaksi dengan Taiwan.

Malah, Amerika Syarikat turut mempunyai dasar lama untuk tidak mempunyai hubungan langsung dengan kepimpinan Taiwan selama lebih 40 tahun sebelum ianya telah diingkari Donald Trump yang telah menerima panggilan telefon dari Presiden Taiwan, Tsai Ing-wen, yang mengucapkan tahniah atas kemenangannya dalam pemilihan Presiden.

Setelah membaca sejarah ringkas antara China dan Taiwan dan diatas, maka lebih mudah untuk memahami mengapa nama "Chinese Taipei" digunakan. Disebabkan hubungan kompleks antara dua buah negara ini iaitu China (PRC) dan Taiwan (ROC), maka mestilah diwujudkan jalan tengah sekiranya kedua-dua entiti ini menyertai pertandingan peringkat antarabangsa seperti Sukan Olimpik, Sukan Paralimpik, Sukan Asia, Piala Dunia dan sebagainya.

Tanah Besar China dan Taiwan masing-masing mengaku mempunyai kedaulatan terhadap pulau ini. Kedua negara ini turut mempunyai organisasi sukan masing-masing dan memanggilnya "Jawatankuasa Olimpik China”. Bukan itu sahaja, dalam acara sukan Taiwan juga kerapkali memperkenalkan atlet mereka sebagai "dari China".

Sehinggalah pada tahun 1976 apabila Taiwan tidak lagi dibenarkan menggunakan nama "China". PRC yang menguasai China dan diiktiraf masyarakat antarabangsa telah mengharamkan mana-mana entiti lain daripada menggunakan perkataan "China". Akibat daripada konflik ini, Taiwan telah memboikot Sukan Olimpik pada tahun tersebut tetapi kembali menyertai Olimpik pada tahun 1984 apabila isu nama ini selesai.

Sebuah nama samaran sebagai jalan tengah diperlukan agar tidak timbul isu China mempunyai kekuasaan atas Taiwan atau sebaliknya. Perkataan "Taiwan", "Chinese Taiwan" atau "Taiwan China" tidak sesuai seolah-olah menggambarkan Taiwan dikuasai oleh China.

Pihak ROC akhirnya bersetuju untuk menggunakan nama Chinese Taipei kerana ia menggambar menetapkan  sempadan wilayah penguasaan ROC yang jelas. Nama ini secara tidak langsung menunjukkan perpisahan yang jelas antara Taiwan dan Tanah Besar China tetapi membawa maksud Taiwan sebuah entiti yang merdeka sepenuhnya. Oleh itu Beijing menerimanya nama ini dan sanggup berkompromi.

Setelah nama ini dipersetujui, organisasi yang mewakili atlet Taiwan yang bertanding di Sukan Olimpik juga telah dijenamakan semula sebagai "Chinese Taipei Olympic Committee” atau CTOC.


Kisah Maharaja Meiji Membawa Islam Ke Jepun

Islam adalah salah satu agama minoriti terkecil di Jepun, yang mempunyai lebih ramai penganut di negara ini daripada kepercayaan Bahá'í, tetapi kurang daripada agama Kristian. Dari sekitar 126.8 juta penduduk Jepun, peratusan umat Islam di negara ini dianggarkan sebanyak kurang daripada 1%.

Terdapat kisah-kisah terpencil umat Islam di Jepun sebelum abad ke-19. Hari ini, umat Islam terdiri daripada kebanyakan komuniti imigran, serta masyarakat etnik Jepun yang lebih kecil.

Antara kisah tentang Islam di Jepun adalah ketika mana seorang maharaja Jepun memanggil Islam ke Bumi Matahari Terbit ini.

Maharaja Mutsuhito atau digelar sebagai Maharaja Meiji selepas kematiannya lahir pada 3 November 1852. Beliau merupakan putera kepada Maharaja Komei dan gundik diraja iaitu Nakayama Yoshiko.

Ketika berusia seawal 15 tahun, Maharaja Meiji sudah menaiki takhta bagi menjadi pemerintah Jepun yang ke-122.

Beliau dilihatkan sebagai maharaja yang bertanggungjawab ke atas pemodenan dan pembangunan di Jepun.

Beliau juga telah memindahkan ibu negara Jepun pada November 1867, yang sebelumnya terletak di Kyoto ke Edo yang kini dikenali sebagai Tokyo.

Dengan permulaan era Renaissance Jepun, yang dikenali sebagai era Meiji bermula pada tahun 1868, hanya dua negara di Asia menikmati kemerdekaan, iaitu Empayar Uthmaniyyah dan Jepun.

Kerana keduanya berada di bawah tekanan dari negara-negara Barat, mereka memutuskan untuk mewujudkan hubungan baik antara mereka dan akibatnya mereka mula bertukar-tukar lawatan.

Semasa Maharaja Meiji sedang membangunkan Jepun, beliau terasa negaranya kekurangan sesuatu.

Berikutan itu, beliau memutuskan untuk menulis surat kepada Khalifah Islam dari Dinasti Uthmaniyyah di Istanbul iaitu Khalifah Abdul Hamid II.

Surat yang dihantar kepada Khalifah Abdul Hamid II oleh Maharaja Meiji berbunyi begini:

“Kita berdua adalah Maharaja Timur dan sudah tentu menjadi tuntutan keperluan sesama kita dan rakyat kita untuk bersahabat dan saling berhubung.

Sebagaimana yang dilakukan oleh masyarakat Barat sesama mereka, tatkala Barat itu juga melihat kita sebagai ’satu’ iaitu ‘orang Timur’. Beta melihat orang Barat menghantar pendakyah mereka ke negara ini untuk menyebarkan agama mereka kerana kebebasan beragama yang ada di sini.

Beta melihat tuan tidak melakukan perkara yang sama. Beta mahu tuan menghantar pendakwah-pendakwah ke negeri ini untuk mengajar dan menyebarkan agama tuan, yang boleh menjadi asas ikatan moral antara kita!”.

Menerima surat ini, Khalifah Abdul Hamid II bersetuju untuk menghantar rombongan ke Jepun. Pelayaran ke Jepun diwakili delegasi Islam dari Istanbul pada 14 Julai 1889.

Rombongan itu tiba di Yokohama pada 7 Jun 1890, diketuai oleh laksamana Uthman Pasha menaiki kapal Ertugrul, dilengkapi dengan 607 anak kapal dan 57 orang pegawai.

Misi yang dirancang berjaya dicapai dan mereka juga mengadakan pertemuan dengan Maharaja Meiji. Delegasi Turki memutuskan untuk pulang namun dihalang oleh Jepun kerana ketika itu musim taufan dan badai sedang melanda.

Namun delegasi Turki tetap dengan keputusan mereka dan memulakan perjalanan pulang pada 15 September 1890.

Malangnya, kapal tersebut dilanda badai ketika masih berada di perairan Jepun, membuatkan lebih daripada 550 orang termasuk saudara Khalifah Abdul Hamid II, terbunuh.

Mangsa yang terselamat dibawa di atas kapal dua kapal Jepun ke Istanbul.

Para syuhada dikebumikan di tempat kejadian dan sebuah muzium dibina tidak jauh dari tapak kemalangan.

Jepun dan Turki masih memperingati tragedi ini sehingga hari ini di tempat yang sama kemalangan setiap 5 tahun walaupun perubahan kerajaan yang berubah untuk berabad lamanya.

Kapal Ertugrul bukan sahaja karam bersama umat Islam yang berjuang menyebarkan agama tetapi juga tenggelam bersama mesej umat Islam kepada Khalifah di Turki.

Bersama-sama mereka yang terselamat, seorang pemuda Jepun yang merupakan wartawan bernama Shotaro Noda yang mengutip derma di Jepun untuk keluarga mangsa terbunuh, pergi ke Istanbul dan menyerahkan sumbangan kepada pihak berkuasa Turki.

Dia juga sempat bertemu dengan Khalifah Abdul Hamid II, yang mana memintanya untuk tinggal di Istanbul dan mengajar pegawainya bahasa Jepun.

Semasa Shorato tinggal di Jepun, dia bertemu dengan  Abdullah Guillaume, seorang Muslim Inggeris dari Liverpool yang memperkenalkannya kepada Islam.

Yakin bahawa Islam adalah agama kebenaran, Shotaro memeluk Islam dan memilih untuk dinamakan Abdul Haleem. Dengan ini, Abdul Haleem Noda dianggap sebagai orang Islam Jepun yang pertama.

Tak lama kemudian, seorang lagi warga Jepun yang dikenali sebagai Torajiro Yamada pergi ke Istanbul pada tahun 1893 untuk memberi sumbangan yang dikumpulkannya ke rumah keluarga para syuhada di Turki.

Torajiro kemudiannya menjadi orang Jepun kedua yang memeluk Islam, dengan menggunakan nama Khaleel atau mungkin Abdul Khaleel.

Khaleel tinggal di Istanbul selama beberapa tahun dan menjalankan perniagaan serta mengekalkan hubungan mesra dengan Turki selepas pulang ke rumah sehingga kematiannya.

Orang Jepun ketiga yang memeluk agama Islam adalah seorang saudagar Kristian bernama Ahmad Ariga.

Pemandangan indah sebuah masjid di sana menarik perhatiannya, membuatkan dia masuk ke masjid tersebut dan mengisytiharkan penukarannya kepada Islam.

Dalam tempoh ini, sejumlah pedagang Muslim India tinggal di Tokyo, Yokohama, dan Kobe, mereka dianggap sebagai komuniti Islam pertama di Jepun.


8 Perbezaan Makanan Halal Muslim dan Kosher Yahudi

Penulis banyak kali mendengar perkongsian pendapat yang agak mengelirukan berkenaan status makanan kosher.

Ada golongan Muslim yang mengatakan daging yang berstatus kosher boleh dimakan orang Muslim. Ada juga yang mengatakan status halal dan kosher adalah sama.

Kita semua tahu halal berkait dengan orang Islam, sementara status kosher pula diistilahkan untuk penganut agama Yahudi.

Kedua-duanya mempunyai makna yang serupa iaitu 'dibenarkan' tetapi wujud beberapa perbezaan yang sangat ketara antara kedua-duanya.

Adakah layak kosher dikatakan sama seperti status halal? Jom kita baca secara ringkas apa perbezaan kedua-duanya, agar kita tidak lagi keliru berkenaan kosher dan halal.

Kita terus kepada soalan paling utama - adakah status kosher bermakna daging itu halal?

Jawapannya tidak. Kedua-duanya tidak boleh disamakan kerana kedua-duanya mempunyai syarat dan keperluan yang berbeza.

Secara asasnya, teknik penyembelihan haiwan yang diamalkan mengikut ajaran Islam dan agama Yahudi serupa, di mana urat merih di bahagian leher binatang itu perlu diputuskan dan darahnya dibiarkan mengalir keluar.

Bagaimanapun, antara syarat sah sembelihan adalah penyembelih itu sendiri wajib beragama Islam dan perlu melafazkan nama Allah swt. seperti lafaz 'bismillahi Allahu Akbar' semasa melakukan proses menyembelih.

Walaupun begitu, ada juga pandangan mengatakan boleh dianggap halal sembelihan mereka, kerana status mereka sebagai ahli kitab.

Asalkan kita pasti mereka datang dari golongan ahli kitab serta proses penyembelihan berlaku dengan sempurna. Bab ini terlalu panjang untuk kami huraikan dalam artikel ini.

Pendapat paling jelas yang dikongsi adalah jika kita ada alternatif halal, elakkan sebarang keraguan - kerana kita tidak tahu bagaimana penyembelihan kosher berlaku.

Tukang sembelih orang Yahudi yang digelar 'shochet' merupakan seorang individu terlatih dalam kemahiran sembelihan dan hanya individu tertentu sahaja layak melakukannya.

Ini berbeza dengan orang Muslim di mana sesiapa saja lelaki atau wanita, asalkan dia mahir dan berakal serta mencapai usia akil baligh sudah layak menyembelih haiwan.

Wujud banyak pendapat yang menyebut tentang lafaz yang dibaca 'shochet' setiap kali menyembelih.

Lafaz mereka digelarkan sebagai 'bracha' atau lafaz niat. Ada yang mengatakan mereka akan membaca “Bismillah Allah Akibah” (dengan nama Allah yang maha besar). Ada juga lafaz panjang yang berbunyi (terjemahan);

"Blessed are You O Lord, our God, Ruler of everything (basically) who makes us holy with His commandments and commands us concerning kosher slaughter."

Benar. Ini kerana orang Yahudi percaya semua yang diperbuat daripada anggur adalah boleh dimakan.

Mereka dibenarkan makan, minum dan memasak menggunakan arak - dengan syarat arak itu dihasilkan oleh orang Yahudi sendiri.

Banyak pendapat mengatakan pada mulanya orang Yahudi meletakkan arak sebagai sesuatu yang 'therif' (haram) namun dilakukan perubahan pada peraturan tersebut oleh pemimpin agama mereka.

Perubahan itu kekal sehingga ke hari ini diikuti majoriti orang Yahudi.

Serangga dan makhluk halus seperti cacing digelarkan 'tolayim' dalam istilah orang Yahudi.

Mereka mempunyai larangan yang cukup ketat dalam hal ini, diwajibkan memeriksa sama ada wujud serangga atau hidupan pada bahan seperti buah-buahan atau sayur-sayuran yang akan dimakan.

Agama Islam dan Yahudi melihat serangga sebagai makhluk yang kotor.

Dalam kitab mereka bab Leviticus 11:41, disebutkan bahawa serangga yang mempunyai 4 kaki atau lebih serta bersayap haruslah dielakkan.

Dalam Islam sendiri ada istilah mustakhbitsah yang bermakna hidupan yang jijik. Hanya apabila kita tidak sengaja termakan makhluk seperti ulat dalam buah sahaja dimaafkan.

Ya. Sebarang bentuk makanan yang menggabungkan dua elemen iaitu daging dan susu dianggap tidak menepati piawaian kosher.

Oleh yang demikian, kaedah penyimpanan kedua-dua bahan juga perlu diasingkan.

Daging akan dipastikan tidak bercampur atau bersentuhan dengan susu dalam masakan. Peralatan memasak juga akan dipastikan berbeza.

Penganut Yahudi mengamalkan waktu menunggu sekiranya mereka mahu mengambil kedua-dua bahan.

Sebagai contoh, ramai mengamalkan tempoh menunggu selama 30 minit untuk minum susu selepas makan daging. Ada juga yang mengamalkan tempoh menunggu sehingga 6 jam.

Amalan ini berpunca daripada peringatan dalam kitab Talmud yang melarang pencampuran di antara daging dengan susu ibunya ("don't cook a baby goat in its mother's milk.")

Ini bermakna, makanan seperti burger daging berkeju atau pizza pepperoni dengan keju tidak dianggap sebagai sesuatu yang boleh dimakan mereka.

Benar! Ada empat haiwan yang secara terang diharamkan untuk orang Yahudi - unta, arnab, khinzir dan juga sejenis haiwan yang kita gelarkan sebagai bejar/teledu atau dalam bahasa Inggerisnya 'badger.'

Berbeza dengan Islam, penganut agama Yahudi tidak dibenarkan memakan makanan laut selain daripada ikan.

Ini kerana di dalam kitab mereka, hanya haiwan yang bersisik dan bersirip sahaja dibenarkan untuk dimakan menyebabkan makanan laut popular seperti udang, tiram, kerang dan ketam dianggap bukan makanan kosher.

Oleh kerana itu, wujud usaha dilakukan bagi 'mencipta' makanan laut kosher melalui kaedah sains. Pada tahun 2016, sebuah syarikat mengumumkan kejayaan mereka mencipta 'udang kosher' yang dibuat menggunakan serbuk protein dan rumpai merah.

Banyak lagilah usaha sedang dijalankan bagi membolehkan penganut Yahudi merasai keenakan makanan laut dalam cara yang berbeza agar selari dengan permintaan agama mereka.


5 Kekurangan Dan Masalah Individu Genius Ber-IQ Tinggi

Setiap daripada kita mempunyai kelebihan dan kekurangan masing-masing. Namun, biasanya ibu bapa akan lebih banggakan anak yang pintar berbanding yang tidak.

Ini kerana masyarakat melihat seseorang yang pintar atau memiliki IQ yang tinggi sebagai sesuatu yang hebat dan sempurna.

Namun, seperti yang disebutkan di atas, individu pintar juga mempunyai keburukan tersendiri yang mana ramai di antara kita tidak menyedarinya kerana dikaburi oleh hakikat bahawa mereka adalah pintar.

iluminasi.com kongsikan 5 kekurangan yang dimiliki oleh individu IQ tinggi.

Tak dapat dinafikan bahawa mereka yang pintar mempunyai kehidupan yang lebih sihat dan jangka hayat yang lebih panjang. Walaupun ia mungkin sudah dijangkakan, sebab-sebab untuk hal ini berlaku tidak diketahui.

Akan tetapi jika kita bercakap tentang masalah seperti mood atau gangguan kebimbangan, kajian menunjukkan bahawa golongan pintar lebih cenderung untuk mengalaminya.

Dalam satu kajian yang dilakukan terhadap ahli Mensa (golongan pintar dan genius dari segi IQ), penyelidik mendapati bahawa masalah psikologi seperti kebimbangan adalah satu kelaziman bagi mereka.

Penyelidik juga mendapati bahawa golongan ini adalah 3 kali ganda lebih cenderung untuk mempunyai alahan persekitaran berbanding orang biasa.

Para penyelidik berteori bahawa kecerdasan otak yang tinggi juga bermakna seseorang itu memiliki badan yang "hyper", yang bertindak balas terhadap cabaran luaran dengan cara yang lebih teruk daripada biasa.

Sebagai contoh, individu pintar mungkin lebih terdedah kepada kebimbangan di tempat kerja berikutan mempunyai pemahaman yang lebih tentang tahap tekanan sesuatu situasi.

Anda tak perlukan kajian mendalam untuk mengetahui bahawa semakin lanjut usia, semakin kurang orang di sekeliling anda yang bermakna anda tidak mempunyai kehidupan seasyik dahulu ketika masih muda.

Ini adalah sebahagian perkara yang menjadi lumrah apabila seseorang itu semakin berusia dan semua orang merasakan perkara yang sama.

Namun apa yang mengejutkan adalah individu pintar lebih cenderung untuk mengalami masalah perhubungan dalam kumpulan sosial mereka dalam tahun-tahun dewasa mereka berbanding orang biasa.

Dalam satu kajian yang dilakukan oleh Universiti Stockholm, penyelidik mendapati bahawa individu yang tersangat pintar lebih teruk dalam menyesuaikan diri apabila ia melibatkan hubungan persahabata.

Mereka juga cenderung untuk kurang berpuas hari dengan kehidupan secara amnya apabila semakin menua.

Tak perlu diperkatakan tentang hakikat bahawa penyalahgunaan dadah adalah sangat merosakkan.

Ya memang ada mereka yang boleh menyalahgunakan dadah tanpa merosakkan hidup langsung, namun kebanyakannya akan mengalami masalah yang teruk.

Anda mungkin beranggapan bahawa individu pintar lebih cenderung untuk menahan diri daripada melakukan hal ini. Namun menurut beberapa kajian muktamad, ia menunjukkan perkara yang berbeza.

Penyelidikan secara ringkasnya membuktikan bahawa orang yang sangat pintar lebih cenderung untuk melibatkan diri dengan dadah berbanding dengan rakan-rakan mereka yang kurang pintar. Hal ini sangat mengejutkan para saintis.

Dan kita bukan bercakap tentang dadah rekreasi yang tidak begitu membahayakan seperti ganja, tetapi dadah berat seperti kokain dan ekstasi.

Walaupun kita masih belum pasti mengapa ini berlaku, namun sains menjelaskan bahawa ia mungkin disebabkan oleh pembaharuan terhadap dadah-dadah ini.

Kebanyakan daripada dadah-dadah ini tidak wujud dalam sebahagian besar daripada sejarah manusia dan individu pintar mungkin tertarik terhadap pengalaman baru berbanding orang lain, serta cenderung untuk beranggapan bahawa mereka mempunyai pengetahun yang lebih tentang risikonya.

Apabila kita bercakap tentang kepercayaan yang tidak rasional seperti mempercayai teori Bumi rata, kita mengandaikan bahawa orang kurang cerdik akan lebih terdedah untuk mempercayainya.

Ini tidak begitu mengejutkan kerana ia adalah apa yang berlaku di seluruh dunia.

Secara logiknya, kepintaran yang tinggi bermaksud seseorang itu kurang terdedah untuk mempercayai perkara yang tidak berlandaskan fakta dan logik.

Kajian menunjukkan bahawa individu yang mempunyai kebolehan kognitif yang lebih tinggi cenderung untuk tidak berganjak daripada kedudukan mereka apabila pandangan alternatif dikemukakan bersama fakta.

Dan hal ini berlaku tak kira betapa munasabah atau tidak pendirian mereka.

Sebagai contoh, orang yang lebih bijak dengan kepercayaan saintifik tertentu cenderung untuk tidak berpaling daripadanya, walaupun kepercayaan itu secara jelas terbukti tidak tepat dengan kajian yang baru diterbitkan.

Kebolehan untuk melakukan sesuatu perkara dengan baik di bawah tekanan adalah sifat yang sangat bernilai di kebanyakan tempat kerja moden. Ini disebabkan dunia pada hari ini adalah sangat kompetitif.

Ia juga menjadi sesuat yang dibanggakan dalam resume anda walaupun sama ada ia benar atau tidak.

Ramai orang yang secara semulajadinya mampu memberikan prestasi yang baik walaupun di bawah tekanan teruk.

Dan menurut kajian, mereka ini tergolong daripada individu dengan tahap kecerdasan yang rendah, berbanding individu IQ tinggi.

Walaupun agak berlawanan dengan logik, kajian menunjukkan bahawa individu pintar lebih mudah untuk "koyak" apabila tertekan terutamanya apabila sasaran utama perkara yang melibatkan prestasi dan ganjaran.

Antara salah satu sebab mereka cenderung untuk cemas tentang hasil berbanding orang lain adalah kerana mereka sudah biasa melalui kehidupan yang kurang cabaran dalam fasa kehidupan sebelumnya.

Apa yang mengejutkan adalah golongan pintar mampu memberikan prestasi yang lebih baik apabila matlamat disusun semula menjadi sesuatu yang berorientasikan pembelajaran berbanding berdasarkan hasil.


Ini Penjelasan Reka Bentuk Dan Fungsi Rekaan Pelik Bangunan Wisma Angkasapuri

Wisma Angkasapuri adalah salah satu bangunan gaya antarabangsa yang paling ikonik di Malaysia.

Juga dikenali sebagai Wisma RTM, Angkasapuri adalah sebuah kompleks penyiaran Jabatan Penyiaran Malaysia / Radio Televisyen Malaysia (RTM) di bawah Kementerian Komunikasi dan Multimedia Malaysia (KKMM).

Ia mula dibina pada tahun 1966 dan mengambil masa 2 tahun untuk disiapkan pada tahun 1968.

Pusat Penyiaran Malaysia ini diberi nama Angkasapuri dan dirasmikan oleh Perdana Menteri Malaysia pada ketika itu iaitu Tunku Abdul Rahman pada 17 Februari 1968.

Pusat Penyiaran Negara sering kali berpindah dari satu tempat ke satu tempat sebelum Angkasapuri dibuka.

Perkembangan Pusat Penyiaran Negara bermula apabila Persatuan Wayarles Tanah Melayu memulakan siaran pada tahun 1930 di Bukit Petaling.

Ia kemudiannya berpindah ke Bangunan Guthrie dan seterusnya ke Bangunan Oriental di Jalan Tun Perak.

Perpindahan ini tidak terhenti setakat itu sahaja apabila ia berpindah lagi ke Hospital Tang Lin dan akhirnya bertapak di Rumah Persekutuan, Jalan Raja, Kuala Lumpur.

Ia kekal di situ selama 15 tahun sebelum berpindah ke Angkasapuri.

Wisma Angkasapuri adalah sebuah bangunan yang dibina dengan gaya antarabangsa dengan pendekatan konteks tempatan.

Jika anda lihat dari jauh, bahagian luar Wisma Angkasapuri agak unik. Dan sudah tentu setiap daripada reka bentuk pasti mempunyai maksud dan tujuan tersendiri.

Walaupun rekabentuknya diinspirasikan dan diambil daripada gaya antarabangsa dari negara-negara Barat, namun ia digubah dengan baik berpadanan dengan iklim tropika di Malaysia.

Tidak seperti gaya antarabangsa "versi Barat", penggunaan struktur besi dan kaca yang meluas pada reka bentuk hadapan bangunan tidak diaplikasikan pada bangunan ini.

Bahagian luar bangunan ini didominasi oleh penggunaan corak berulang-ulang yang terdiri daripada rekabentuk menarik.

Selain memberikan nilai estetika dan menambah keunikan bangunan, rekabentuk ini sebenarnya memainkan peranan yang sangat penting.

Ia merupakan sejenis alat peneduh dan digunakan dengan begitu meluas bertujuan untuk menentang iklim tropika yang panas terik di mana ia mengelakkan cahaya matahari langsung

Usaha ini juga dilakukan untuk memberikan pencahayaan semulajadi ke bahagian dalam bangunan.

Apabila melihat bangunan itu, alat teduhan ini menjadi elemen utama untuk menentukan identiti seni bina bangunan.

Dengan penggunaan alat-alat teduhan, "jisim" bangunan itu mengatasi persepsi "isipadu" bangunan yang bertentangan dengan falsafah Gaya Antarabangsa.

Alat peneduh ini dikatakan mempunyai bentuk menyerupai belangkas, tetapi ada juga yang mengatakan ia menyerupai perisai suku Dayak.